title: Antti Taskinen

text: Helmikuussa 1997 Taskinen oli samassa Tampereen Rantaperkiön kaupunginosassa sijaitsevassa asunnossa juomassa alkoholia 30-vuotiaan lääketiedettä opiskelleen miehen kanssa. Jossain vaiheessa illan aikana mies menehtyi. Miehen verestä löytyi vahva yliannostus Abalgin-särkylääkettä. Mies oli tehnyt ennen kuolemaansa testamentin Taskisen hyväksi. Surma tulkittiin käräjä- ja hovioikeudessa tapoksi.


title: Antti Taskinen

text: Marraskuussa 2005 Taskinen surmasi 54-vuotiaan yritysjohtaja Markku Heimo Juhani Franssilan, jonka kanssa hän oli rekisteröinyt parisuhteen elokuussa 2005 Lahden maistraatissa. Surma tapahtui Franssilan kesähuvilalla Heinolan Vierumäellä. Kuolinsyynä oli Abalgin-särkylääkkeen yliannostus. Motiivina oli Franssilan miljoonaperintö. Oikeudessa kuullun todistajan mukaan Taskinen oli polttanut nuotiossa avioehtosopimuksen, joka olisi vienyt oikeuden perintöön. Surma tulkittiin käräjä- ja hovioikeudessa murhaksi.


title: Antti Taskinen

text: Taskinen vangittiin tammikuussa 2006 epäiltynä Franssilan murhasta. Tutkinnan edetessä heräsivät epäilyt, että Taskinen olisi surmannut myös kaksi muuta miestä. Yhteinen nimittäjä ja ehkä merkittävin tekijä oli, että Taskinen oli kaikissa näissä kolmessa tapauksessa paikalla kahdestaan uhrien kanssa. Taskista avusti Heinolan käräjäoikeudessa varatuomari Päivikki Uimonen.


title: Antti Taskinen

text: Taskinen todettiin käräjäoikeudessa syylliseksi kaikkiin kolmeen kuolemaan ja hänelle langetettiin 31. toukokuuta 2006 elinkautinen vankeustuomio murhasta, taposta ja törkeästä kuolemantuottamuksesta. Hänet lähetettiin Mikkelin vankilaan kärsimään tuomiotaan.


title: Antti Taskinen

text: Taskinen valitti tuomiosta Kouvolan hovioikeuteen, joka aloitti tapauksen käsittelyn 5. helmikuuta 2007. Taskinen vaihtoi oikeusavustajakseen Uimosen tilalle Heikki Lampelan. Myöhemmin Suomen Asianajajaliiton valvontalautakunta totesi sittemmin valitusten jälkeen lainvoimaiseksi jääneellä päätöksellä, että asianajaja Heikki Lampela laiminlöi valmistautumisen Taskisen puolustamiseen ja rikkoi siten hyvää asianajajatapaa. Ensimmäisessä istunnossa käsiteltiin kahden tamperelaismiehen kuolemaa. Taskinen kiisti edelleen syyllisyytensä. Hän sanoi, että hänellä ei olisi ollut mitään syytä tappaa miehiä. Taskisen mukaan molemmat miehet olivat tehneet itsemurhan.


title: Antti Taskinen

text: 6. helmikuuta ja 7. helmikuuta käsiteltiin yritysjohtaja Franssilan kuolemantapausta, joka käräjäoikeudessa todettiin murhaksi. Eräs todistaja kertoi 6. helmikuuta tapahtuneessa istunnossa Taskisen tunnustaneen tälle surmanneensa Franssilan. Taskinen itse kiisti tunnustuksen, kuten syyllisyytensä Franssilan murhaan. Taskinen väitti, että Franssila oli tehnyt itsemurhan. Toisena vaihtoehtona pidettiin tapaturmaa.


title: Antti Taskinen

text: Hovioikeus antoi päätöksensä 8. maaliskuuta. Hovioikeus hylkäsi syytteen törkeästä kuolemantuottamuksesta, koska miehen kuoleman aiheuttanut morfiinimyrkytys saattoi hovioikeuden mukaan johtua heroiinin käytöstä, josta Taskinen ei ollut tietoinen. Sen sijaan hovioikeus katsoi käräjäoikeuden tavoin Taskisen syylliseksi tappoon ja murhaan. Hovioikeuden mukaan Franssila tiesi nauttivansa hengenvaarallisia aineita, mutta ei kyennyt tuolla kertaa lopettamaan yhteiskäyttöä. Vaikka uhrin katsottiin tienneen nauttimiensa lääkkeiden vaarallisuuden ja mitä teki nauttiessaan niitä, Taskinen katsottiin syylliseksi. Elinkautinen vankeustuomio pysyi siis voimassa.


title: Antti Taskinen

text: Taskinen haki toukokuussa 2007 valituslupaa korkeimmalta oikeudelta, joka epäsi valitusluvan 12. kesäkuuta 2007 ja tuomiosta tuli lainvoimainen. Taskinen anoi heti presidentti Tarja Haloselta armahdusta, mutta Halonen hylkäsi armahdusanomuksen heinäkuussa 2007. Armahdusta tosin ei anonut Taskinen itse, vaan sen teki toinen henkilö Taskisen tietämättä.


title: Antti Taskinen

text: Marraskuussa 2007 Taskinen rekisteröi Riihimäen vankilassa parisuhteen 44-vuotiaan miehen kanssa, johon hän tutustui Mikkelin vankilassa hovioikeuskäsittelyn aikana. He ovat sittemmin eronneet.


title: Lääkemääräys

text: Lääkemääräys eli resepti on lääkärin kirjoittama asiakirja, jonka perusteella apteekki saa luvan myydä jotain tiettyä, yksilöidyn potilaan käyttöön tarkoitettua lääkettä. Reseptissä mainitaan lääkkeen nimi, lääkemuoto, vahvuus, indikaatio (käyttöaihe), hoidon kesto sekä potilaan nimi. Yleensä lääkäri kirjoittaa reseptiin potilaalle ohjeet, jotka tulostetaan apteekissa lääkepakkaukseen liimattavalle paperille. Itsehoitolääke on lääke, jota saa apteekista ilman lääkemääräystä.


title: Lääkemääräys

text: Joitain lääkkeitä saa vain lääkemääräyksen esittämällä (katso Lääkevalmisteiden sääntely). Lääkkeen reseptille laittamiseen on vahvat perusteet. Esimerkiksi antibioottien teho laskisi, jos niitä käytettäisiin liikaa. Monien lääkkeiden kohdalla taas väärinkäytön mahdollisuus ja/tai sen vaarallisuus ovat perusteena lääkkeen määrittelemiseksi reseptilääkkeeksi. Voidaan myös katsoa, että joidenkin lääkkeiden käyttöä tulisi kontrolloida, jolloin reseptille laittamisella saadaan lääkärin seuranta lääkkeen määräämiselle ja käytölle.


title: Lääkemääräys

text: Perinteisesti lääkkeitä on määrätty lomakkeella, joko käsin tai kirjoituskoneella täytetyllä – nykyisin lääkäri usein täyttää lomakepohjan tietokoneella ja tulostaa paperille. Suomessa reseptin voi kuitenkin kirjoittaa mille paperille tahansa, eli reseptilomakkeen käyttö ei ole välttämätöntä. Lääkäri vahvistaa lääkemääräyksen allekirjoituksellaan. Huumausaineiksi luokiteltava lääke määrätään Suomessa erityisellä huumausainelääkemääräyslomakkeella, joka on Suomen Pankin setelipainon painama.


title: Lääkemääräys

text: Lääkäri voi määrätä reseptin myös soittamalla apteekkiin. Puhelinreseptien määräämisessä on rajoituksia. Suomessa niin sanottuja PKV-A-lääkkeitä ja huumausaineita ei voi määrätä puhelimitse lainkaan ja muista PKV-lääkkeistä (’pääasiallisesti keskushermostoon vaikuttava lääke’) voi puhelimitse määrätä vain pienimmän pakkauskoon.


title: Lääkemääräys

text: Lääkemääräykset voidaan toimittaa apteekkiin myös sähköisesti, mikä säästää vaivalta ja ehkäisee mahdollisia väärinkäytöksiä. Suomessa sähköinen lääkemääräys on vallitseva tapa määrätä lääkkeitä: lääkäri kirjoittaa reseptin tietokoneella ja lähettää sen salatulla yhteydellä tietokantaan, josta se voidaan hakea missä tahansa apteekissa. Potilas ei saa paperista reseptiä (halutessaan hän saa vastaavat tiedot sisältävän potilasohjeen) mukaansa, mutta hän voi hakea lääkkeensä mistä vain apteekista esittämällä henkilöllisyystodistuksen. Myös Ruotsissa sähköinen resepti on yleisessä käytössä.


title: Lääkemääräys

text: Alkoholia saa suomalaisista apteekeista toimittaa vain lääkärille, hammaslääkärille ja eläinlääkärille omassa työssä tarvittavaan tarkoitukseen kuten esimerkiksi välineiden puhdistus ja reseptissä on merkintä ”Pro auctore” (’tekijää varten’). Myös lääketieteelliseen käyttöön tarkoitettua alkoholia voi määrätä vastaavanlaisella reseptillä.


title: Lääkemääräys

text: Lääkemääräys eli resepti voidaan jakaa osiin seuraavasti: "invocatio", "prescriptio", "subscriptio", "signatura" ja "inscriptio". Esimerkiksi Yhdysvalloissa resepti jaetaan osiin "superscriptio", "inscriptio", "subscriptio", "signatura".


title: Lääkemääräys

text: "Invocatio" tarkoittaa jumalolentojen avuksi kutsumista. Antiikin roomalaiset lääkärit aloittivat lääkemääräyksensä jumala Juppiterin merkillä (). Myöhemmin kristityt lääkärit korvasivat tämän ristimerkillä. Nykyisin resepti aloitetaan "recipe"-kehotuksella (latinaa, ’ota’), joka voidaan lyhentää esimerkiksi "Rec." tai symbolilla ℞. Yhdysvalloissa resepti alkaa "superscriptiolla", johon kuuluu tämän aloitusmerkin lisäksi potilaan tiedot.


title: Lääkemääräys

text: "Prescriptio" eli "ordinatio" (yhdysvaltalaisessa käytännössä "inscriptio") on reseptin se osa, johon on merkitty lääkkeen nimi ja vahvuus tai lääkevalmisteeseen käytettävät aineet ja niiden määrät.


title: Lääkemääräys

text: "Subscriptiossa" ilmoitetaan toimitettava määrä sekä miten ko. valmiste tulee apteekissa mahdollisesti valmistaa. "Signatura" sisältää ohjeet lääkkeen käyttäjälle. Suomessa reseptin lopussa "inscriptio"-osa sisältää ajan ja paikan sekä lääkkeen määrääjän tiedot.


title: Lääkemääräys

text: Lyhenne "Rp." ("recipe") aloittaa reseptin. Praescriptiossa neuvotaan ottamaan salisyylihappoa ("acidi salicylici") 5,0 grammaa ja vaseliinia niin, että aineita on yhteensä 100,0 grammaa. Subscriptiossa neuvotaan sekoittamaan ("M." eli "misce"). Signatura alkaa kehotuksella "S." ("signa"), jota seuraa käyttöohje: "na paty" on slovakkia ja tarkoittaa ’jalalle’. Alla lääkärin tiedot.


title: Lääkemääräys

text:
Ex tempore -resepti on apteekissa valmistettavan lääkkeen resepti, johon lääkäri on kirjoittanut reseptin prescriptioon valmistettavat ainesosat ja määrät ja subscriptioon valmistustavan.
Esimerkki:
PKV-lääkkeiden ja huumausainelääkkeiden paperisen lääkemääräyksen oli määrä poistua kokonaan käytöstä 1.1.2015. Koska kaikki potilastietojärjestelmät eivät olleet tähän vielä valmiita, on uusi määräaika 1.11.2015, jonka jälkeen PKV- ja huumausainereseptit on kirjoitettava aina sähköisinä. Vuodesta 2017 alkaen kaikki lääkemääräykset on laadittava sähköisesti. Paperi- ja puhelinreseptit ovat siihen saakka käytössä sähköisen lääkemääräyksen rinnalla. Paperi- ja puhelinreseptejä voi kuitenkin käyttää vuoden 2016 jälkeenkin poikkeustilanteissa. Vuodesta 2017 alkaen reseptien voimassaoloaika on lähtökohtaisesti kaksi vuotta. Kuitenkin tarpeen vaatiessa lääkäri voi määrätä lyhyemmän voimassaoloajan.


title: Sotjärvi

text: Sotjärvi (Шотозеро) on Suojoen vesistöön kuuluva järvi Säämäjärven eteläpuolella Prääsän piirissä Karjalan tasavallassa Venäjällä. Sotjärven länsipäässä Suojoen suulla sijaitsee Sotkan kylä. Sotjärven pohjoisrannalla sijaitsee Peskin kylä (Sotjärven asema), jossa on muun muassa luterilainen kirkko ja rautatieasema Suojärvi-Petroskoi -radalla.


title: Resepti

text: Resepti voi tarkoittaa ainakin seuraavia asioita:


title: Iryna Merleni-Melnyk

text: Iryna Merleni-Melnyk (, kansainvälisesti usein muodossa Irini Merleni, s. 8. helmikuuta 1982 Minitskoje) on ukrainalainen naispainija, kolminkertainen maailmanmestari, Euroopan mestari ja olympiavoittaja.


title: Iryna Merleni-Melnyk

text: 150-senttisestä Merlenistä tuli naispainin ensimmäinen olympiakultamitalisti lajin ollessa ensimmäistä kertaa mukana olympiaohjelmassa Ateenassa 2004. Sarjoissa 46-51 kiloa painineella Merlenillä on myös kolme maailmanmestaruutta ja Euroopan mestaruus. Pekingin kesäolympialaisissa 2008 Merleni sijoittui sarjassaan pronssille.


title: Lucius Shepard

text: Lucius Shepard (21. elokuuta 1947 Lynchburg, Virginia – 18. maaliskuuta 2014) oli yhdysvaltalainen kirjailija ja toimittaja. Hänen kirjallinen tuotantonsa sisältää ja yhdistelee fantasiaa, tieteiskirjallisuutta ja kauhua.


title: Lucius Shepard

text: Shepardin kirjailijan ura alkoi teoksesta "Green Eyes", joka ilmestyi 1984. Häneltä on suomennettu kolme kirjaa, "Lohikäärmeen varjossa", "Kalimantan" ja "Kultainen". Hänet palkittiin Locus-, Hugo- ja Nebula-palkinnoilla.


title: John Treacy

text: John Treacy (s. 4. kesäkuuta 1957 Villierstown, Irlanti) on irlantilainen entinen kestävyysjuoksija.


title: John Treacy

text: Treacy saavutti ensimmäisen kerran kuuluisuutta voittamalla 1978 maastojuoksun maailmanmestaruuden. Hän voitti kultaa myös seuraavana vuonna. 1978 yleisurheilun EM-kisoissa Treacy sijoittui 5 000 metrillä neljänneksi ja 10 000 metrillä yhdenneksitoista. Moskovan kesäolympialaisissa 1980 hän hyytyi 10 000 metrillä kuumuuden takia, mutta onnistui juoksemaan seitsemänneksi 5 000 metrillä. Helsingin MM-kilpailuissa 1983 hän sijoittui yhdenneksitoista 10 000 metrillä.


title: John Treacy

text: Los Angelesin olympialaisissa 1984 Treacy sijoittui 10 000 metrillä yhdeksänneksi, jonka jälkeen päätti osallistua elämänsä ensimmäiselle maratonille. Hän voitti maratonilla hopeaa, mikä jäi hänen ainoaksi arvokisamitalikseen. Hän osallistui maratonille myös vuosien 1988 ja 1992 olympialaisissa, mutta tulokset olivat keskeytys ja viideskymmenesensimmäinen. Nykyisin Treacy toimii Irlannin urheiluliiton puheenjohtajana.


title: Mullah Krekar

text: Najmuddin Faraj Ahmad (kurdiksi :مهلا کرێکار), tunnetaan parhaiden nimellä mullah Krekar, s. 7. heinäkuuta 1956) on irakin kurdi, joka tuli Norjaan pakolaisena Pohjois-Irakista vuonna 1991. Krekar on toiminut Ansar al-Islam -järjestön johtajana.


title: Mullah Krekar

text: 21. marraskuuta 2003 Krekar pidätettiin. Krekaria syytettiin terroristitoiminnasta Norjassa ja Norjan käyttämisestä tukikohtana. Oikeus ei pystynyt todistamaan Krekaria ja hänen johtamaa Ansar al-Islam järjestöä terrorismitoiminnasta Irakissa. Krekar ja Ansar al-Islam väittivät että Krekarin johtajuus järjestössä on päättynyt. Yhdysvaltain hallitus on julistanut Ansar al-Islam järjestön terroristijärjestöksi. Krekar päätettiin karkottaa Norjasta 2005, mutta Irakin epävakaan turvallisuustilanteen ja Krekaria uhkaavan kuolemantuomion vuoksi karkotusta ei pantu toimeen.


title: Mullah Krekar

text: Krekar on lisätty 2006 YK:n turvallisuusneuvoston komitean listalle al-Qaida-yhteyksistä epäillyistä henkilöistä.


title: Mullah Krekar

text:
Mullah Krekar tuomittiin 26.3.2012 Norjassa vankeuteen viideksi vuodeksi hänen uhkailtuaan kurdeja sekä norjalaispoliitikkoja.
Krekar hyökkäsi myös Norjan TV2-kanavan toimittajien kimppuun oikeudenkäynnin jälkeen


title: Mullah Krekar

text: Krekar vapautui vankilasta Norjassa 25.1.2015. Marraskuussa 2015 Italian poliisi toteutti terrorismin vastaisen operaation, jossa hajotettiin Meranossa toiminut Krekarin johtama "Rawti Shax" -nimisen terroristijärjestön koulutuskeskus. Järjestö tunnetaan myös nimellä "Didi Nwe" eli uusi kurssi.


title: Lido Salonen

text: Juha Viljo Oskar ”Lido” Salonen (15. maaliskuuta 1950 Helsinki – 7. joulukuuta 2008 Helsinki) oli suomalainen muusikko, lauluntekijä, ohjelmamyyjä, manageri ja valokuvaaja.


title: Lido Salonen

text: Salonen aloitti muusikkouransa 1960-luvulla perustamassaan Kalevala-yhtyeessä, joissa olivat mukana mm. Harri Saksala ja Remu Aaltonen. Lido soitti yhtyeessä aluksi bassokitaraa, mutta siirtyi myöhemmin Kalevalan kitaristiksi.


title: Lido Salonen

text: Salosen puoliso oli laulaja Hanna Ekola, jonka levyillä hän toimi muun muassa säveltäjänä, sovittajana ja tuottajana.


title: Lido Salonen

text: Hän työskenteli perustamissaan ohjelmatoimistoissa Rodeo, Lidon musiikki ja Pop Office sekä vaikutti usean suomalaisten yhtyeen taustavoimana, mm. Sleepy Sleepersin, Smackin ja Dingon. Hän toi Suomeen ulkomaisia yhtyeitä, kuten Venomin ja Metallican, sekä järjesti myös musiikkifestivaaleja. Viimeisinä vuosinaan Salonen jätti musiikin harrastukseksi ja työskenteli valokuvaajana.


title: Lido Salonen

text: Lido Salonen on kirjoittanut vuonna 2001 julkaistun kirjan "Elämä jota en olisi halunnut elää". Salosen valokuvia on hänen vaimonsa Hanna Ekolan kirjoittamissa uskonnollisissa kirjoissa.


title: Chiba

text: Chiba () on Japanin Chiban prefektuurin pääkaupunki ja suurin kaupunki. Se sijaitsee Honshūn saarella Kantōn alueella Tokionlahden rannalla noin 40 kilometriä Tokion metropolista itään. Kaupungissa on 965 006 asukasta (vuonna 2014) ja sen pinta-ala on 272,08 neliökilometriä. Se on yksi Japanin virallisista suurkaupungeista ja Kantōn alueen tärkeimmistä satamakaupungeista.


title: Chiba

text: Suurin osa kaupungista on asuinaluetta, mutta rannalla on jonkin verran tehtaita ja varastoja. Makuharin alue on kaupungin pääasiallinen kauppa-alue, ja siellä sijaitsee myös Makuhari Messe.


title: Chiba

text: Kaupungissa järjestetään vuosittain suuri katuviestikilpailu Chiba Ekiden.


title: Chiba

text: Ensimmäiset kirjalliset merkinnät Chibasta ovat Heian-kaudelta, kun Taira Tsuneshige muutti nykyisen Chiban alueelle ja julisti itsensä Chiban yksinvaltiaaksi (). Hän hallitsi aluetta, joka nykyään tunnetaan Chiban kaupunkina. Hänen jälkeläisensä alkoivat käyttää Chibaa sukunimenään ja heidän valta-asemansa alueella jatkui Muromachi-kaudelle asti. Kamakura-kaudella Chiba Tsunetane auttoi Minamoto Yoritomoa perustamaan Kamakura-bakufun. Tämä nosti Chiba-klaanin tärkeäksi Kamakura-bakufun sisällä. Chiba Tsunetane rakensi Inohanan linnan ja muutti päämajansa Ōjin linnaan.


title: Chiba

text: Chiba-klaanin vaikutusvalta väheni Kantōn alueella käytyjen sotien seurauksena Nanboku-chō-kaudella ja Muromachi-kaudella. 1500-luvulla Chiba-klaanin palvelijaklaani Hara-klaani nousi valtaan alueella. Sengoku-kaudella Hara-klaanin syrjäytti Yoshiaki Ashikaga ja pian Sakai-klaani syrjäytti Yoshiaki Ashikagan. Sakai-klaani oli yksi Satomi-klaanin palvelijaklaaneista. Lopulta Toyotomi Hideyoshi murskasi molemmat Chiba-klaanin ja Sakai-klaanin.


title: Chiba

text: Edo-kaudella sekä Oyumi-klaani että Sakura-klaani hallitsivat alueella. Osa alueesta taasen oli suoraan Tokugawa-bakufun alaisuudessa.


title: Chiba

text: Meiji-restauraation myötä klaanijärjestelmä poistettiin ja tilalle luotiin Chiban prefektuuri, jonka pääkaupungiksi Chiban kaupunki muodostui.


title: Chiba

text: Chiba jakautuu kuuteen suuralueeseen. Niistä asukasluvultaan suurin on kaupungin ydinalueen käsittävä Chūō-ku, pinta-alaltaan vuorostaan Wakaba-ku.


title: Chiba

text: Vuonna 2014 kaupungin väkiluku oli 965 006 ihmistä ja pinta-ala 272,08 neliökilometriä. Kaupungin väestötiheys oli siten 3 547 asukasta neliökilometrillä.


title: Chiba

text: Chibaa palvelee kaksi lentoasemaa: Naritan kansainvälinen lentoasema sekä Tokion kansainvälinen lentoasema. Naritan lentoasema tunnettiin vuoteen 2004 asti nimellä Tokion uusi kansainvälinen lentoasema, jolloin se muutettiin Naritaksi lentoaseman sijaitessa toisessa prefektuurissa ja yli tunnin matkan päässä Tokiosta nopeimmalla junalla.


title: Chiba

text: Chiba Urban Monorail kulkee koko kaupungin halki. Lisäksi kaupungissa on kaksi suurta rautatieasemaa, Chiba ja Soga.


title: Chiba

text: Chiba on usean ammattiurheilujoukkueen kotikaupunki:


title: Chiba

text: Chiballa on useita ystävyyskaupunkeja:


title: Hepatiitti C

text: Hepatiitti C on viruksen aiheuttama maksatulehdus, joka hoitamattomana voi johtaa maksakirroosiin ja maksasyöpään. Toisin kuin A- ja B-hepatiittiin, hepatiitti C:hen ei ole rokotetta. Se voidaan kuitenkin hoitaa lääkkeellisesti.


title: Hepatiitti C

text: Suomessa todetaan vuosittain noin 1 200 C-hepatiittitapausta. Suonensisäisten huumeiden käyttäjien kohdalla sairauden esiintyvyys on erittäin korkea, sillä jopa 80 % heistä kantaa virusta. Tartunnan saaneista 85 % jää kantamaan virusta pysyvästi, ja 40–70 prosentilla tartunta johtaa krooniseen aktiiviseen hepatiittiin.


title: Hepatiitti C

text: Hepatiitti C -virus (HCV) on positiivissäikeinen RNA-virus, joka kuuluu flavivirusten ryhmään. Virus on muodoltaan ikosahedraalinen, ja sillä on ympärillään lipidivaippa. Viruksen genomi on vajaan 10 000 emäksen mittainen, ja viruksen jakautuessa siitä syntyy 7 replikaasi- eli nonstrukturaaliproteiinia (NSP) ja kolme rakenneproteiinia, jotka muodostavat viruksen kapsidin eli proteiinikuoren sekä vaippaan kiinnittyvät proteiinit.


title: Hepatiitti C

text: HCV-infektio luokitellaan krooniseksi, jos se on jatkunut diagnosoinnin jälkeen vähintään puoli vuotta. Krooninen infektio on usein oireeton tai vähäoireinen mutta johtaa maksakirroosin kehittymiseen kolmanneksella potilaista seuraavan 20 vuoden aikana. Toinen kolmannes sairastuu maksakirroosin diagnoosin jälkeen 30 vuoden sisällä, ja yhdellä kolmanneksella tauti etenee niin hitaasti, ettei kirroosia havaita. Kirroosi on maksasyövän tärkein riskitekijä.


title: Hepatiitti C

text: HCV:lle on myös tyypillistä, että se esiintyy usein yhdessä HIV:n kanssa. Immuunijärjestelmää heikentävä HIV rajoittaa elimistön kykyä hankkiutua taudinaiheuttajista eroon, ja riski sairastua muihinkin infektiosairauksiin on tämän vuoksi kasvanut. HIV-positiivisilla potilailla hepatiitin eteneminen on tavallista nopeampaa.


title: Hepatiitti C

text: Hepatiitti C -diagnoosi tehdään vain harvoin akuutin infektion aikana, sillä akuutti infektio on useimmiten oireeton tai vähäoireinen. Myös kroonisten infektioiden diagnosointia vaikeuttaa oireiden vähäisyys ja/tai yleisluontoisuus, sillä henkilö voi sairastaa HCV:tä useita vuosia ennen laajamittaisten maksaoireiden ilmenemistä.


title: Hepatiitti C

text:
HCV-infektiota epäiltäessä huomioidaan henkilön tausta ja erityisesti HCV-riskiä kasvattaville tekijöille altistuminen, kuten suonensisäisten huumausaineiden käyttö, saadut verensiirrot tai verivalmisteiden käyttö, tatuoinnit ja lävistykset jne. Joskus HCV-diagnosoidaan kuitenkin sattumanvaraisesti esimerkiksi verenluovutuksen yhteydesä.
HCV-infektiota epäiltäessä ensimmäisenä testinä suoritetaan HCV-vasta-aineiden määritys verinäytteestä. Virukselle altistunut, normaalin immuunipuolustuksen omaava henkilö kehittää infektion seurauksena vereensä virusta neutraloivia vasta-aineita, mutta niiden muodostumisessa on aina viive infektioon nähden. Noin 80 %:lla infektion saaneista vasta-aineita voidaan havaita 15 viikon kuluessa tartunnasta. 5 kuukauden jälkeen vasta-aineita on yli 90 %:lla tartunnan saaneista ja 6 kuukauden kuluttua 97 %:lla. Joskus vasta-aineita ei kehity lainkaan johtuen esimerkiksi henkilön kyvyttömyydestä vasta-aineiden tuotantoon. Tällaisissa tapauksissa suositellaan HCV-RNA-testin tekemistä (ks. alla), vaikka vasta-ainekoe olisikin negatiivinen, etenkin mikäli muut tulokset viittaavat maksan epänormaaliin toimintaan.


title: Hepatiitti C

text: Vasta-ainetestillä saadaan ainoastaan tieto siitä, onko virus ollut elimistössä, mutta parhaillaan käynnissä olevaa infektiota niillä ei pystytä havaitsemaan. Tätä tarkoitusta varten tarvitaan HCV-RNA-määritys, jossa tutkitaan sisältääkö verinäyte viruksen perimäainesta eli RNA:ta. Mikäli vasta-ainekoe on positiivinen, RNA-testin tulisi suorittaa jatkotutkimuksena. Parhaillaan käynnissä olevan infektion toteamisen lisäksi näillä menetelmillä on mahdollista selvittää myös määrällisesti, paljonko virusta on elimistössä (ns. viral load). Viruksen määrä verenkierrossa ei suoraan kerro sairauden vakavuudesta tai maksavaurion kehittymisen todennäköisyydestä mutta kylläkin todennäköisyydestä, jolla sairaus vastaa interferonihoitoon.


title: Hepatiitti C

text: Hepatiitti C tarttuu lähes yksinomaan verikontaktin kautta ja vain harvoin limakalvokontaktien välityksellä. Pisaratartuntoja ei tapahdu lainkaan. Useimmiten HCV-infektio tartunta tapahtuu saastuneiden veren tai verivalmisteiden käytön yhteydessä tai saastuneita injektiovälineitä käytettäessä. Lääkinnällisiin tarkoituksiin tai huumeiden käyttöön liittyvien tapausten lisäksi muun muassa epähygienisissä oloissa tehdyt tatuoinnit ja lävistykset altistavat tartunnan saamiselle. Vaikka limakalvojen kautta välittyvät tartunnat ovat harvinaisia, on viitteitä myös siitä, että HCV-tartunta voi tapahtua inhaloitavien tai nenän kautta käytettävien huumausaineiden käytön yhteydessä. Seksikontaktin kautta tapahtuva tartunta on harvinainen, ja niitä esiintyy lähinnä HIV-potilailla ja muilla immuunivajeesta kärsivillä. Riski on kuitenkin olemassa, ja siksi kondomia suositellaan käytettävän yhdynnässä sekä suuseksissä. HCV-infektio tarttuu synnytyksen aikana äidistä lapseen noin kuudessa tapauksessa sadasta silloin, kun äidin veressä on synnytyshetkellä mitattavissa GCV-RNA:ta. Muutoin äiti–lapsi-tartunnan todennäköisyys on pieni.


title: Hepatiitti C

text:
HCV-infektion hoidossa käytetään nykyisin yhdistelmähoitoa, jossa on mukana interferoniterapia ja ribaviriini. Interferonit ovat ihmisen omia, viruksilta suojaavia proteiineja, joita voidaan tuottaa geenitekniikan avulla ja käyttää virusinfektioiden ja tiettyjen muiden sairauksien hoidossa. HCV:n hoidossa käytetyin interferoni on alatyyppi alfa2, joka on markkinoilla useilla eri kauppanimillä. Saatavilla on myös kyseisen alatyypin muokattu eli pegylpotu muoto, jonka vaikutuksen kesto elimistössä on huomattavasti tavanomaista interferonia pidempi. Tyypillisen hoitojakson aikana interferonia injisoidaan ihon alle tai lihakseen ensin kerran vuorokaudessa ja myöhäisemmässä vaiheessa 1-2 kertaa viikossa.
Ribaviriini on ns. nukleosidianalogi, yhdiste, joka muistuttaa rakenteeltaan elimistön DNA:n ja RNA:n rakenneosina toimivia nukleiinihappoja. Tämän ansiosta ribaviriini häiritsee viruksen jakautumissykliin liittyvän RNA:n monistamisen kulkua ja rajoittaa siten virusinfektion etenemstä. Ribaviriinin käyttöä kuitenkin rajoittaa se, että suurina annoksina se vaikuttaa myös isäntäsolun toimintaan, mistä seuraa haittavaikutuksia.


title: Hepatiitti C

text: Teksasin yliopistossa Yhdysvalloissa vuonna 2014 valmistunut tutkimus kertoo, että C-hepatiitti saatiin katoamaan 90 prosentilla tutkimuksen kohteena olevilta 12 viikossa uudella hoidolla, joka on edullinen. Euroopassa puolestaan tulossa markkinoille kallis lääkeyhdistelmä, jolla hoito voi maksaa 80 000 euroa.


title: Storören

text: Storören on venesatama Sipoon Itäsalmessa. Sipoon kunta omistaa valtaosan Storörenin venepaikoista, ja vuokraa näitä eteenpäin.


title: Shar pei

text: Shar pei () on kiinalainen koirarotu.


title: Shar pei

text:
Rodun ulkonäkö on varsin erikoinen, ellei jopa ainutlaatuinen. Shar pei on keskikokoinen koira, säkäkorkeus on 44–51 cm. Koira on ulkomuodoltaan neliömäinen ja tiivis. Kallo on lyhyehkö, silmät ovat pienet, mantelinmuotoiset ja syvällä kallossa, ilme on murjottava. Kuono on erikoinen, se ei kapene kärkeä kohden vaan on koko matkaltaan leveä, ja antaa yhdessä pienten, kallon myötäisesti taittuneiden korvien kanssa koiralle virtahepomaisen ilmeen. Korvat ovat pienet, paksut, kolmiomaiset ja päänmyötäiset. Suu on erikoinen: kieli ja kaikki limakalvot ovat tummanvioletit, haalistustekijää kantavilla (laimennusvärisillä) koirilla kieli on vaaleanvioletti.
Selkä on suora, häntä on kiinnittynyt korkealle. Häntä on tyvestä melko paksu, ja ohenee kärkeä kohti, on useimmiten kiertynyt selän päälle, joskus kahdellekin kierteelle.
Rodulle on tyypillistä että koira ja sen nahka kasvavat eri tahdissa, nuorella koiralla on runsaasti ihopoimuja koska nahka on sille liian suuri. Kun koira kasvaa täysikokoiseksi, poimuja on vain päässä, kaulassa, etuselässä, hännäntyvessä ja mahdollisesti kintereessä. Poimuisuus vaihtelee, alkuperäinen muunnos bone mouth ei ole läheskään yhtä poimuttunut kuin myöhemmin jalostettu meat mouth. Suurin osa kannasta on meat mouth- tyyppiä, jolla on massiivisempi pää kuin bone mouth-tyypillä. Turkki on lyhyt, jäykkä, karhea ja harjasmainen, pohjavillaa ei ole. Karvanlaatuja on kaksi: lyhytkarvainen horse coat ja pidempi brush coat.


title: Shar pei

text:
Shar pei on yksivärinen rotu, kaikkia värejä esiintyy paitsi valkoista, joka katsotaan virheeksi. Värit voidaan jakaa kahteen ryhmään: perusvärit ja laimennusvärit. Perusvärisillä koirilla on mustaa pigmenttiä kirsussa, ihossa, suussa ja polkuanturoissa, laimennusvärisillä iho, kirsu, polkuanturat ja kynnet ovat samanväriset kuin turkki.
Itsenäinen, itsevarma, rauhallinen, uskollinen ja älykäs. Shar pei kiintyy voimakkaasti isäntiinsä eikä sitä voi pitää tarhakoirana, sillä se haluaa olla omien ihmistensä lähellä. Joillakin yksilöillä voi esiintyä eroahdistusta. Vieraisiin shar pei suhtautuu pidättyväisesti, mutta pystyy silti tarvittaessa sopeutumaan uuteen perheeseen. Shar peistä on helppo havaita milloin se hyväksyy jonkin ihmisen tuttavakseen, sillä sen suhtautumisen muutos on huomattava. Shar peillä on taipumusta vartioimiseen, varsinkin uroksilla taipumus voi olla hyvinkin voimakas. Luonteeseen kuuluu myös vahva tahto ja dominoivuus, joten koira ottaa johtajan roolin jos se sille sallitaan. Näiden piirteiden vuoksi ainakaan uros ei sovellu ensimmäiseksi koiraksi, sillä se on todella osattava kasvattaa. Rotu ei ole samalla tavalla miellyttämisenhaluinen kuin paimenkoirat ja noutajat, mutta koska se rakastaa ihmisten kanssa seurustelua, se on mahdollista innostaa tekemään asioita yhdessä. Koira on myös totutettava vieraisiin ihmisiin, eläimiin ja mahdollisimman monenlaisiin asioihin jo nuorena, jotta myöhemmällä iällä vältytään ongelmilta.


title: Shar pei

text: Shar pein juuret ovat Kiinassa, jossa sen katsotaan olleen olemassa jo satoja vuosia Etelä-Kiinanmerta ympäröivissä maakunnissa. Saman tyyppisiä koiria on ollut olemassa ainakin 2000 vuoden ajan, joskin vanhimmat koirapatsaat ovat yhtä paljon kiinanpystykorvan ja mastiffin kuin shar pein näköisiä. Rodun uskotaan saaneen alkunsa kiinalaisen Kwun Tungin maakunnassa sijaitsevan Dialakin kaupungin ympäristöstä. Rodun esi-isät olivat kiinalaisten talonpoikien yleiskoiria, jotka vahtivat sekä kotia että karjaa ja metsästivät villisikaa. Tehtävät vaativat karaistunutta luonnetta.


title: Shar pei

text: Rodun syntyseuduilla sijaitseva Dailekin kaupunki oli aikanaan tunnettu uhkapeleistään, ja shar peitä käytettiin vedonlyönnin kohteena olevissa koiratappeluissa. Monet shar pein piirteet ovat sopivia koiratappeluihin. Pienet korvat eivät jää kovin helposti vastustajan hampaiden väliin, ryppyinen nahka sallii koiran kääntyä ja purra takaisin vaikka toinen koira saisi isonkin palan nahkaa hampaidensa väliin ja karkea turkki tuntuu epämiellyttävältä suussa. Siitä, missä määrin nämä piirteet olivat olemassa ennen kuin rotuun sekoittui muita rotuja, on monia näkemyksiä, samoin kuin siitä, missä määrin shar pei oikeastaan on taistelukoirarotu. Kiinan vahti- ja taistelukoiraan viittaa ilmeisesti vain yksi ja sama sana, mikä on voinut aiheuttaa sekaannuksia. Koirilla oli joka tapauksessa luonnetta tappelun voittamiseen, mutta ne oli huumattava, jotta tappelu saatiin alkuun. Rotua ei kasvatettu pelkästään koiratappeluita varten, vaan sitä käytettiin myös samanlaisena yleiskoirana kuin ennenkin. Pelkästään taistelua varten kasvatettuja linjoja on voinut olla olemassa, mutta rodun historia Kiinassa on hieman hämärän peitossa, joten varmaa tietoa ei ole saatavilla.


title: Shar pei

text:
Kiinan rajojen auetessa 1900-luvun alussa ulkomailta tuotiin isoja, mastiffityyppisiä koiria. Niitä vastaan shar pei ei enää pärjännyt, ja rodun käyttö koiratappeluissa väheni. Kun Kiinasta tuli kansantasavalta, koirien määrä Kiinassa laski rajusti, sillä koirat julistettiin turhaksi luksukseksi ja kasvatus kiellettiin. Koiraverokin nostettiin niin korkeaksi että vain rikkaimmilla oli varaa pitää koiria. Koiria oli kuitenkin salakuljetettu maasta Hongkongiin, Macaolle ja Taiwaniin. Siellä niitä käytettiin koiratappeluissa ja risteytettiin mastiffien ja kiinanpystykorvien kanssa, jotka antoivat omia piirteitään nykyiselle rodulle, erityisesti meat mouth -muunnokselle. Ei ole selvää mitä käyttölinjaa olevia koiria kiinasta oli tuotu, mutta ilmeisesti taistelukoirille oli kysyntää.
1950-luvulle mentäessä koiria oli jäljellä hyvin vähän, ja olemassa olevat yksilöt olivat osittain koirankasvatuksesta kiinnostumattomien ihmisten käsissä. Shar peitä kasvatettiin tällöin pieniä määriä Hongkongissa ja Taiwanilla. Hongkongin kennelklubi tunnusti rodun vuonna 1968. Rodun edustajia oli jäljellä hyvin vähän, ja rotu olikin Guinnessin ennätysten kirjassa maailman harvinaisimpana koirarotuna. USA:han rotu levisi jo 1966, kun maahan tuotiin muutamia yksilöitä. Shar peitä alettiin tuoda maahan enemmän 1973, kun hongkongilainen koirankasvattaja pyysi amerikkalaisilta kennelihmisiltä apua rodun pelastamiseen, ja kennelväki otti asian omakseen. Muualle maailmaan rotu on levinnyt pääasiassa USA:sta.


title: Shar pei

text:
Rotu on pelastettu sukupuuton partaalta, jolloin rodun edustajia löydettiin jalostukseen joitakin kymmeniä yksilöitä, joten shar peit ovat hyvin sisäsiittoisia, ja niillä on myös useita rakenteellisia ongelmia.
Ihosairaudet ovat shar pein yleisin ongelma. Sairauksia on monia ja niiden erottaminen toisistaan on vaikeaa, sillä oireet ovat samankaltaisia. Allergiat ovat yleisiä ja näkyvät usein juuri ihossa, ja rodussa esiintyykin atopiaa, ruoka-aineallergiaa ja kosketusallergiaa. Allergiat oireilevat kutinana, karvanlähtönä ja tulehduksina. Myös allergiasta johtumattomat ihotulehdukset ovat yleisiä. Talirauhasten liikaeritystä esiintyy erityisesti ihotulehdusten seurauksena, ja se tekee koiran öljyisen oloiseksi.
Shar pei- syndroomaksi kutsuttu tila johtuu ilmeisesti ihopoimujen hankautumisesta karkeaa karvaa vasten. Hiivan aiheuttamaa ihottumaa esiintyy myös, ilmeisesti muihin tulehduksiin määrätyt antibiootit altistavat hiivatulehdukselle, kun ihon normaalibakteeristo heikkenee.
Kilpirauhasen vajaatoiminta on shar peillä yleisempää kuin muilla koiraroduilla, ja aiheuttaa muun muassa iho-oireita.


title: Shar pei

text:
Entropion eli silmäluomien sisäänpäinkiertyminen vaivaa erityisesti nuoria koiria joilla päänahka on poimuttuneempi kuin aikuisilla. Ylimääräinen nahka painaa silmäluomet sisäänpäin. Tämä saa silmäripset ja joskus silmiä ympäröivät karvatkin hankaamaan sarveikalvoa, mikä ärsyttää silmää. Oireet vaihtelevat se mukaan kuinka voimakasta ärsytys on. Lievin oire lienee ylimääräinen kyynelten eritys, silmä voi myös siristää voimakkasti kivun vuoksi, sarveiskalvoon voi tulla arpeutumia jotka haittaavat näköä, ja pahimmillaan silmä voi hankautua puhki. Nuorilla koirilla silmäluomet voidaan ommella niin että ne eivät hankaa silmää, ja kun koiran ryppyisyys vähenee iän myötä, tila saattaa korjaantua itsestään. Vanhemmilla koirilla joudutaan poistamaan nahkaa silmien ympäriltä.
Shar peillä esiintyy harvinaisena myös linssin sijoiltaamenoa, joka voi aiheuttaa akuutin glaukooman, joka johtaa usein sokeutumiseen. Linssin sijoiltaameno johtuu sen ripustinsäikeiden heikkoudesta, joka saattaa olla perinnöllistä. Akuutti galukooma aiheuttaa kovaa kipua, jonka vuoksi koira saattaa olla aggressiivinen jos sen silmiin yritetään koskea. Koira on vietävä heti eläinlääkäriin.
Shar pein korvien rakenne estää kunnolisen ilmanvaihdon korvissa ja altistaa sen monille kroonisille korvavaivoille. Tyypillisin on krooninen hiivatulehdus, jonka yleisin aiheuttaja on korvassa normaalistikin kasvava "Malassezia pachydermatis". Hiivan ylikasvu altistaa korvan myös bakteeritulehduksille. Shar pein korvia pitääkin puhdistaa ja tarkkailla tulehduksen ehkäisemiseksi ja ajoissa havaitsemiseksi. Krooninen tulehdus voi aiheuttaa korvan ihon liikakasvua joka tukkii korvakäytävät, jolloin kirurginen korjaus voi olla välttämätön. Shar peillä korvakäytävät voivat olla ahtaat synnynnäisestikin, mikä voidaan myös joutua korjaamaan kirurgisesti.


title: Shar pei

text:
Shar peillä voi esiintyä huulipoimujen tulehdusta, sillä runsaiden ihopoimujen väliin kertyy helposti kuolaa ja ruuantähteitä, jotka hautovat ihoa ja tarjoavat bakteereille erinomaisen kasvuympäristön. Poimujen puhdistaminen voi ehkäistä tulehduksia, mutta liiallinen puhdistaminen ärsyttää ihoa ja voi altistaa tulehduksille.
Shar pein kallo ei ole yhtä lyhyt kuin bokserilla tai bulldogilla, mutta sillä on silti lyhytkalloisille koirille ominaisia ahtaiden hengitysteiden ongelmia. Sierainaukot voivat olla liian ahtaat, pehmeä kitalaki voi olla liian pitkä ja henkitorvi liian ohut. Sierainaukot voidaan korjata kirurgisesti, samoin pehmeä kitalaki mutta henkitorvea ei saa suurennettua. Shar pei ei siis pysty hengittämään kovin hyvin, ja koska koirat jäähdyttävät itseään läähättämällä, shar pei ei myöskään pysty viilentämään itseään kovin tehokkaasti. Se ei siis kestä kuumaa, eikä myöskään rasitusta siinä määrin kuin samankokoinen koira terveillä ilmateillä varustettuna kestäisi. Shar pei on hengitysteittensä rakenteen vuoksi altis lämpöhalvaukselle. Kuorsaaminen on erittäin tyypillistä.
Shar peillä on taipumusta saada keuhkotulehdus 6-12 viikon iässä, syynä saattaa olla rodussa esiintyvä IgA-puute. Rodussa esiintyy myös hengitysteiden limaa kuljettavien värekarvojen toimintahäiriötä, joka altistaa tulehduksille.


title: Shar pei

text:
Shar pei luokitellaan jättiroduksi kasvutapansa vuoksi. Se kasvaa nopeasti ja on altis kasvuhäiriöille, muun muassa lonkkavioille.
Shar peillä on useita suoliston toimintahäiriötä. Ruokatorven laajentumassa koiran ruokatorven lihaksisto on heikentynyt ja ruokatorvi on laajentunut rintakehän alueella. Ruokatorveen kerääntyy helposti ruokaa ja eritteitä.
Shar pein immuunijärjestelmä ei aina toimi kuten pitäisi. Shar peillä on aivan oma autoimmuunitauti, FSF (Familial Shar pei Fever) jolle on tyypillistä lievä kuume, jonka aikana koira on syömätön, apea, ei halua maata ja saattaa läähättää melko lailla. Kuume menee ohi 12- 36 tunnissa, puolella koirista kintereet ovat kipeät ja turvonneet. Ilmeisesti kuume nostaa amyloidoosiriskiä. Amyloidoosi on sairaus, jossa munuaisiin kertyy sinne kuulumattomia proteiineja, jotka lopulta vievät niin paljon tilaa että munuaisten omat solut eivät mahdu toimimaan. Amyloidoosi voi vaikuttaa myös muihin elimiin kuin munuaisiin, kuten maksaan.
Shar peillä on keskimääräistä suurempi riski saada erilaisia kasvaimia ja sairastua syöpään, mikä on ilmeisesti yhteydessä rodun sisäsiittoisuuteen.
Allergia on rodussa hyvin yleistä, sitä voidaan hoitaa ruokavaliolla.
Ihmisrakkaan luonteensa vuoksi shar pei voi kärsiä eroahdistuksesta, jossa koira hätääntyy jäädessään pitkäksi aikaa yksin ja saattaa tuhota asuntoa tai haukkua ja ulvoa häiriten naapureita. Shar pei on myös rotu, joka vaatii kunnollisen kasvatuksen, muuten siitä saattaa tulla hyvin hankala käsitellä.


title: Palvelualojen ammattiliitto PAM

text: Palvelualojen ammattiliitto PAM ry (PAM) on yksityisillä palvelualoilla työskentelevien ammattiliitto. Siihen kuuluu noin 230 000 jäsentä, joista 80 prosenttia on naisia. Jäsenet työskentelevät esimerkiksi vähittäiskaupassa, matkailu-, ravintola-, ja vapaa-ajan palveluissa, kiinteistöpalveluissa ja vartiointialalla. Liitto kuuluu Suomen Ammattiliittojen Keskusjärjestöön (SAK). Liiton puheenjohtajana toimii Ann Selin.


title: Palvelualojen ammattiliitto PAM

text: Pamin edustamilla palvelualoilla on yhteensä 350 000 palkansaajaa ja liittoon on järjestäytynyt noin 70 % sen sopimusten piirissä olevista työntekijöistä. Jäsenistä alle 31-vuotiaita on 29 %. Jäsenten keski-ikä on noin 40 vuotta.


title: Palvelualojen ammattiliitto PAM

text: Pam valvoo työehtosopimusten sekä työelämään liittyvien lakien noudattamista yhdessä paikallisten toimijoiden, ammattiosastojen ja luottamusmiesten kanssa. Valtaosa Pamin jäsenistä on yleissitovan työehtosopimuksen piirissä.


title: Palvelualojen ammattiliitto PAM

text: Pam perustettiin 28. marraskuuta 2000 neljästä yksityisten alojen palveluliitosta, jotka olivat Hotelli- ja ravintolahenkilökunnan liitto (HRHL), Teknisten- ja erikoisammattien liitto (Tekeri), Kiinteistötyöntekijäin liitto (KTTL) ja Liikealan ammattiliitto.


title: Palvelualojen ammattiliitto PAM

text: Pam on neuvotellut yhdessä työnantajien kanssa 42 työehtosopimusta.


title: Palvelualojen ammattiliitto PAM

text: Pamilla on 16 aluetoimistoa ja yli 200 ammattiosastoa.


title: Palvelualojen ammattiliitto PAM

text: Liiton ylin päättävä elin on edustajisto ja liiton toimintaa johtaa hallitus. Molempien toimikausi on neljä vuotta. Kesällä 2015 Pam luopui varapuheenjohtajista.


title: Palvelualojen ammattiliitto PAM

text: Vuoden 2012 presidentinvaaleissa Pam tuki SDP:n Paavo Lipposen kampanjaa 33 900 eurolla, vasemmistoliiton Paavo Arhinmäen kampanjaa 8 000 eurolla ja vihreiden Pekka Haaviston kampanjaa 8 000 eurolla.


title: Satu Waltari

text: Satu Elstelä, (o.s. Waltari) (4. tammikuuta 1932 Helsinki – 9. tammikuuta 2014 Helsinki) oli suomalainen kirjailija.


title: Satu Waltari

text: Omien kirjojensa lisäksi Waltari käänsi useita teoksia ranskasta suomeksi. Waltari lähti 18-vuotiaana Pariisiin ja opiskeli ranskaa Alliance Françaisessa. Kokemuksistaan hän kirjoitti esikoisteoksensa "Kahvila Mabillon" (1952). Teos kuvaa silloista opiskelijaelämää Pariisissa. "Sadepilvet" kertoo Waltarin ja hänen puolisonsa Esko Elstelän romanssista. "Haikeat leikit" on omaelämäkerrallinen teos lapsuus- ja nuoruusvuosista. Fantasiaromaani "Viides harharetki" (1960) sijoittuu Ranskan keskiaikaan.


title: Satu Waltari

text: Hän lopetti kirjailijanuransa 1968, koska ei pitänyt kirjojen julkistamiseen ja mainostamiseen liittyvästä esiintymisestä. Satu Waltari oli kirjailija Mika Waltarin tytär. Mikan kuoltua Satu pysytteli lähes kokonaan pois julkisuudesta. Joel Elstelä on Satu Waltarin ja Esko Elstelän poika.


title: CBRN-suodatin

text: CBRN-suodatin on hengityssuojain, joka on kehitetty joukkotuhoaseiden uhkaamaksi joutuville sotilaille. Se on pienikokoinen, kevyt ja sillä on alhainen hengitysvastus. Se antaa vastaavan suojan taisteluaineita vastaan kuin vanhempien suojanaamarien M95-suodatin, mutta antaa lisäksi kohtalaisen suojan teollisuuskaasuja vastaan.


title: CBRN-suodatin

text: Suodattimen nimi tulee englanninkielisistä sanoista chemical, biological, radiological, and nuclear, eli kemikaalit, biologiset aseet ja -agentit, säteily, esimerkiksi ”likaisen pommin” aiheuttama säteily ja ydinasesäteily. Suodatin ei suojaa säteilyltä, mutta estää radioaktiivisten partikkeleiden pääsyn kehon sisään tai limakalvoille.


title: ABEK-suodatin

text: ABEK-suodatin on kaasunaamarin suodatin.


title: ABEK-suodatin

text: Se on kapasiteetiltaan suurempi kuin CBRN-suodatin, mutta painaa 45 % enemmän ja sen hengitysvastus on 45% korkeampi. Suuren painon vaikutuksesta saattaa syntyä reunavuotoa, kun ABEK-suodatin vääntää suojanaamarin kasvo-osaa päätä liikutettaessa.


title: ABEK-suodatin

text: Se suojaa orgaanisilta kaasuilta ja liuotinhöyryiltä, epäorgaanisilta kaasuilta ja höyryiltä, esimerkiksi kloorilta, rikkivedyltä, sinihapolta, happamilta kaasuilta, esimerkiksi rikkidioksidilta, ammoniakilta sekä radioaktiivisilta ja myrkyllisiltä hiukkasilta, bakteereilta ja viruksilta.


title: Sejanus

text: Sejanus (, 20 eaa. – 18. lokakuuta 31 jaa.) oli roomalainen sotilas ja keisari Tiberiuksen luotettuna jonkin aikaa yksi Rooman vaikutusvaltaisimmista miehistä.


title: Sejanus

text: Sejanus syntyi Etrurian Volsiniissa (nykyinen Bolsena) ritarisäätyiseen perheeseen. Hänen isänsä Lucius Seius Strabo oli keisari Augustuksen hallintokaudella pretoriaanikaartin prefekti. Sejanuksesta tuli itsestäänkin pretoriaanien prefekti isänsä rinnalle Tiberiuksen noustua valtaistuimelle 14. Vuonna 15, kun hänen isänsä lähetettiin Egyptiin käskynhaltijaksi, Sejanus yleni koko pretoriaanikaartin komentajaksi.


title: Sejanus

text: Sejanuksen vaikutusvalta kasvoi Tiberiuksen pojan Drusuksen kuoleman (23 jaa.) jälkeen ja vahvistui entisestään, kun keisari vetäytyi vuonna 27 osin hänen ehdotuksestaan syrjäiselle Caprille. Lopulta konsulina hänen asemansa pääkaupungissa oli hyvin vahva. Hän ei kuitenkaan onnistunut tavoitteessaan saada Tiberiukselta lupaa avioitua Drusuksen lesken, Germanicuksen sisaren Livian kanssa. Tiberiuksen epäilykset salaliitosta prinsipaattia vastaan heräsivät, kun keisarin veljen leski ja Marcus Antoniuksen tytär Antonia varoitti tätä Sejanuksen aikeista. Sejanus vangittiin, tuotiin senaatin eteen ja teloitettiin. Henkivartiokaartin päällikkyys siirtyi Macrolle.


title: Sejanus

text: Tutkijat eivät kuitenkaan ole yksimielisiä siitä, oliko Sejanuksen tavoitteena nousta keisariksi vai tulkitsiko hän väärin Tiberiuksen häntä kohtaan osoittaman luottamuksen. Joka tapauksessa salaliittoa käytettiin aseena myös asiaan sekaantumattomien tahojen lyömisessä, ja Sejanuksen häviö käynnisti Tiberiuksen hallinnon loppukauden kestävät puhdistukset, joissa senaatti menetti asemiaan prinsipaatin hyväksi. Sejanuksen perintönä pretoriaanikaarti oli tulevien keisarien aikana nouseva entistä keskeisempään asemaan keisarintekijänä.


title: Sejanus

text: Sejanuksesta ovat kirjoittaneet erityisesti historioitsijat Dio Cassius, Tacitus, Josephus ja Juvenalis.


title: Luettelo televisiosarjan Simpsonit hahmoista

text: Tämä on luettelo televisiosarjassa "Simpsonit" esiintyvistä vakituisista hahmoista. Luettelossa ei ole vain yksittäisissä jaksoissa esiintyneitä hahmoja ellei niihin ole viitattu myöhemmin. "Simpsoneissa" omana itsenään esiintyneet todelliset henkilöt ovat luettelossa Luettelo televisiosarjassa Simpsonit vierailleista tähdistä.Rod Flanders (ääninäyttelijä Pamela Hayden) ja Todd Flanders (ääninäyttelijä Nancy Cartwright) ovat Nedin ja Mauden kaksi poikaa. Molemmilla on kiharat punaruskeat hiukset. Todd nähtiin ensi kerran 1. kauden ensimmäisessä jaksossa ”Joulurauha” ja Rod saman kauden myöhemmässä jaksossa ”Ruostunut romukasa”. He ovat suunnilleen Bartin ja Lisan ikäisiä, Rod on pari vuotta Toddia vanhempi, mutta tarkat tiedot heidän iästään ovat ristiriitaisia. 6. kauden jaksossa ”Lapsenvahti ja peto” Simpsonien tv-ruudulla vilistävä lista tv-uutisten oikaisuista sisältää piiloviestin, jonka mukaan Todd olisi vanhempi kuin Rod, mutta kyseessä oli luultavasti vain vitsi.


text: Ned ja Maude ovat kasvattaneet pojistaan kilttejä ja uskonnollisia, joten he rukoilevat usein ja pitävät vain kristillisistä peleistä, leikeistä ja tv-ohjelmista. Äärimmäisen suojatun elämänsä vuoksi Rod ja Todd eivät useinkaan ymmärrä tai pysty kohtaamaan ympäröivän maailman ilmiöitä, vaan he ovat todella naiiveja ja arkoja. He kokevat jopa kiikkulaudan hurjana ja pelottavana. Varsinkin Todd on toisaalta myös vaikutteille altis ja oppii nopeasti kuulemansa rumat sanat, mikä kannustaa Nedin pitämään heidät entistäkin suojatumpina ulkomaailmalta. Rod ja Todd viettävät aikansa lähinnä keskenään eivätkä toisten lasten kanssa. Simpsonien lapset, erityisesti Bart, pitävät heitä säälittävinä hölmöinä. Eräiden jaksojen perusteella Rod ja Todd saattavat käydä Springfieldin ala-astetta, mutta heitä ei käytännössä koskaan nähdään kouluun sijoittuvissa kohtauksissa paitsi joskus koulun orkesterissa ja juhlissa.


text: Todd kilpaili 2. kauden jaksossa ”Naapurukset” minigolf-turnauksessa Bartia vastaan. Rodin isoin rooli oli 17. kauden jaksossa ”Bartin kaksi äitiä”, jossa Marge Simpson rohkaisi hänet kiipeilemään ja hän auttoi pelastamaan Bartin tukalasta paikasta. Tulevaisuuteen sijoittuvien 11. kauden jakson ”Tulevaisuus” ja 16. kauden jakson ”Kurkistus tulevaisuuteen” mukaan Rod ja Todd olisivat aikuisina homoseksuaaleja, transvestiitteja ja/tai transsukupuolisia.Kirk Van Houten (ääninäyttelijä Hank Azaria) on Milhousen isä ja Luannin aviomies. Hahmon ensiesiintyminen oli 3. kauden jaksossa ”Kuin Romeo ja Julia”. Kirk näyttää melkein samalta kuin Milhouse, paitsi että hän on päälaelta kalju. Kirk ja Luann muistuttavat ulkonäöltään toisiaan, ja he ovatkin ilmeisesti sukua toisilleen, mutta sukulaisuuden luonnetta ei ole täsmennetty. He ovat Simpsonien perhetuttuja.


text: Kirk ja Luann kokivat riitaisan avioeron 8. kauden jaksossa ”Milhouse, avioeron uhri”. Siitä alkaen Kirk on kuvattu sarjassa masentuneena ja turhautuneena keski-ikäisenä ”luuserina”, joka on ajautunut surkeuden ja saamattomuuden kierteeseen. Hän menetti työpaikkansa keksitehtaalla, minkä jälkeen hänellä on ollut sekalaisia ammatteja erilaisilla matalapalkka-aloilla. Hän asuu kurjassa asuntolassa ja hänellä on Milhousen tapaamisoikeus. Kirk yrittää käännyttää Milhousen puolelleen erilaisilla lahjoilla, mutta hänellä ei ole varaa mihinkään oikeasti hohdokkaaseen. Naisten kanssa Kirkillä ei ole juurikaan menestystä, vaikka hän yrittää epätoivoisesti esiintyä nuorekkaana ja menevänä. Joutuessaan 16. kauden jaksossa ”Kielletyt leikit” joksikin aikaa syyttömänä vankilaan Bart Simpsonin sieppauksesta Kirk oli vain ilahtunut siitä, että jännittävä rikollisen maine sai edes jotku naiset kiinnostumaan hänestä. Kirk ja Luann palasivat yhteen 17. kauden jaksossa ”Vesirokkokutsut” ja menivät uudelleen naimisiin 19. kauden jaksossa ”Pojasta mieheksi”, mutta heidän liittonsa on sen jälkeenkin ollut riitaisa ja rakoillut useasti.


text: Jakson ”Pojasta mieheksi” mukaan Kirk on riidoissa lankonsa Norbert Van Houtenin kanssa, joka kuuluu Van Houtenien tanskalaiseen sukuhaaraan, kun taas Kirk edustaa hollantilaista sukuhaaraa. Kirkin isä (ääninäyttelijänä Azaria) nähtiin 7. kauden jaksossa ”Sotasaalis” ja saman kauden jaksossa ”Bart myy sielunsa” esiintynyt Milhousen isoäiti (ääninäyttelijä Tress MacNeille) lienee ollut Kirkin äiti.


text: Luann Van Houten (ääninäyttelijä Maggie Roswell) on Milhousen äiti ja Kirkin vaimo, ammatiltaan kotiäiti. Hahmon ensiesiintyminen oli 3. kauden jaksossa ”Voimalan sankari”. Luann muistuttaa ulkonäöltään Kirkiä ja heidän on annettu ymmärtää olevan sukua toisilleen. 17. kauden jaksossa ”Italiaa aloittelijoille” nähty Milhousen Italiassa asunut toinen isoäiti oli ilmeisesti Luannin äiti ja 19. kauden jaksossa ”Pojasta mieheksi” esiintynyt Norbert Van Houten lienee ollut Luannin veli, jolloin Luann olisi isänsä puolelta Van Houtenien tanskalaista sukuhaaraa ja äitinsä puolelta italialainen. 6. kauden jakson ”Vanha sitruunapuu” mukaan Luann on syntynyt Springfieldin naapurikaupungissa Shelbyvillessä. Luann on useasti ollut huolissaan Bart Simpsonin huonosta vaikutuksesta Milhouseen.


text: Luann ja Kirk erosivat riitaisasti 8. kauden jaksossa ”Milhouse, avioeron uhri”, jolloin Milhousen huoltajuus jäi Luannille. Erityisesti Luann oli kyllästynyt Kirkiin, jolla hänen mielestään ei ollut arvokkuutta. Erottuaan Luann alkoi välittömästi tapailla muita miehiä ja osallistui tahallaan uusien poikaystäviensä kanssa samoihin tilaisuuksiin kuin Kirk. Jonkin aikaa Luann tapaili Pyro-nimistä kehonrakentajaa ja sen jälkeen useita muitakin Springfieldin poikamiehiä. Luann ja Kirk palasivat yhteen 17. kauden jaksossa ”Vesirokkokutsut” ja menivät uudelleen naimisiin jaksossa ”Pojasta mieheksi”, mutta heidän liittonsa on sen jälkeenkin ollut riitaisa. He ajautuivat jälleen eron partaalle 25. kauden jaksossa ”Paljon tuhinaa taiteesta”, kun Kirkin vanha suhde toisen naisen kanssa tuli ilmi.


text: Kun Maggie Roswell oli poissa sarjasta 11.–13. kausien ajan palkkakiistan vuoksi, Luann muutettiin pääosin puhumattomaksi taustahahmoksi. Muita Roswellin hahmoja esitti noina vuosina Marcia Mitzman Gaven.


text: Nahasapeemapetilonit ovat intialaistaustainen, hindulainen siirtolaisperhe, joka omistaa Kwik-E-Mart-lähikaupan.


text: Manjula Nahasapeemapetilon (ääninäyttelijä Jan Hooks, myöhemmin Tress MacNeille ja Maggie Roswell) on Apun vaimo ja kahdeksaisten äiti. Manjulalla on palmikoidut pitkät mustat hiukset ja otsassa perinteinen bindi-täplä. Manjula nähtiin ensi kerran lapsena Apun menneisyyteen sijoittuneessa takaumassa 7. kauden jaksossa ”Muukalaiset kuriin”, jonka mukaan heidän avioliittonsa oli sovittu jo tuolloin heidän kotikylässään Intiassa. Aikuisena Manjula nähtiin ensi kerran 9. kauden jaksossa ”Kaksi rva Nahasapeemapetilonia”, jossa hän saapui Springfieldiin. Kumpikaan ei halunnut sovittua avioliittoa, mutta tavattuaan he rakastuivat aidosti toisiinsa ja menivät kaikesta huolimatta naimisiin.


text: Manjula synnytti kahdeksaiset 11. kauden jaksossa ”Suuri kahdeksikko” käytettyään liikaa hedelmällisyyshoitoja. Tämän jälkeen Apun ja Manjulan avioliitto on muuttunut ankeammaksi, sillä Manjula joutuu hoitamaan kotona suurta lapsikatrasta Apun viettäessä pääosan ajastaan kaupassaan. Apun syyllistyttyä syrjähyppyyn 13. kauden jaksossa ”Ihana Apu” Manjula uhkasi avioerolla, mutta leppyi kun Apu oli osoittanut katumuksensa suorittamalla joukon nöyryyttäviä tehtäviä.


text: Manjulan alkuperäinen ääninäyttelijä Jan Hooks luopui roolista 14. kauden jälkeen, minkä jälkeen hahmoa ovat näytelleet Tress MacNeille ja Maggie Roswell. Hooks kuoli vuonna 2014, jolloin 26. kauden jakso ”Ketjuyrittäjän kurimus” omistettiin hänen muistolleen.Helen Lovejoy (ääninäyttelijä Maggie Roswell, välillä Marcia Mitzman Gaven) on pastori Lovejoyn vaimo. Hahmon ensiesiintyminen oli 1. kauden jaksossa ”Täyskaato”. Helen Lovejoy on Springfieldin tunnetuin juorukello, joka haluaa levittää toisten kiusallisetkin salaisuudet kaikkien tietoon. Hän kärkkyy aina tilaisuutta nolata Marge Simpson, vaikka esiintyykin tämän ystävänä. Toisinaan Margen ja Helenin välillä on molemminpuolista kilpailua.


text: Helen tunnetaan konservatiivisena moralistina, joka johtaa mielellään kansalaisliikkeitä milloin mitäkin pahennusta herättävää asiaa vastaan. Hän vastusti jopa Michelangelon "Daavid"-veistoksen esittelyä taidemuseossa sen alastomuuden vuoksi 2. kauden jaksossa ”Väkivaltaviihde”. Helen vaikuttaa usein tekopyhältä. Hänen vakiohokemansa on teatraalisen järkyttynyt huudahdus ”Won't somebody please think of the children?!” ("Eikö kukaan ajattele lapsia?!"), jota hän käyttää erilaisissa joukkokokouksissa ihmisten lietsomiseen, aina tilanteissa joihin lapset eivät liity yhtään mitenkään. Hokema esiintyi ensi kerran 7. kauden jaksossa ”Muukalaiset kuriin”. 20. kauden jaksossa ”Salaperäinen sulhanen” eräs pappi väittää, että Helen Lovejoy olisi menneisyydessään ollut Harold Schwartzbaum -niminen mies ja ilmeisesti korjannut sukupuolensa, mutta tätä ei ole mainittu missään muussa jaksossa.


text: Kun Maggie Roswell oli poissa sarjasta 11.–13. kausien ajan palkkakiistan vuoksi, Heleniä ääninäytteli Marcia Mitzman Gaven, mutta pääasiassa Helen oli tuona aikana puhumaton taustahahmo.Elizabeth Hoover eli neiti Hoover (ääninäyttelijä Maggie Roswell, välillä Marcia Mitzman Gaven) on toisen luokan ja muun muassa Lisa Simpsonin opettaja. Hahmon ensiesiintyminen oli 2. kauden jaksossa ”Sisäinen kauneus”, tosin hänen nimensä mainittiin jo 1. kauden jaksossa ”Sodanjulistus”. Neiti Hoover on työhönsä täysin kyllästynyt, pääosin apaattinen ja välinpitämätön opettaja, joka tupakoi runsaasti ja käyttää alkoholia työaikana. Hän määrää usein oppilaat johonkin merkityksettömään puuhasteluun vain ajan tappamiseksi. Häntä turhauttaa varsinkin oppilaansa Ralph Wiggumin tyhmyys ja hän suhtautuu myötätunnottomasti Ralphin töppäilyihin. Lisan koulumenestykseen Hoover on välillä tyytyväinen, mutta usein häntä tuntuu ärsyttävän Lisan pinko asenne ja kriittisyys opetuksen tasoa kohtaan. Hooverilla on polkkatukka ja silmälasit. Joissain 2. kauden jaksoissa hänellä oli siniset hiukset, mutta myöhemmin ne vakiintuivat ruskeiksi. Marcia Mitzman Gaven ääninäytteli hahmoa 11.–13. kauden aikana, jolloin Maggie Roswell oli palkkakiistan vuoksi poissa sarjasta. Eräiden uudempien jaksojen mukaan Hoover olisi vapaa-ajallaan Edna Krabappelin tavoin rietas ja hanakka iskemään miehiä.


text: Dewey Largo (ääninäyttelijä Harry Shearer) on musiikinopettaja ja koulun orkesterin kapellimestari. Hahmon ensiesiintyminen oli 1. kauden ensimmäisessä jaksossa ”Joulurauha”. Herra Largo on ammatissaan kehno, luonteeltaan hapan ja usein tyly oppilaille. Hän rajoittaa orkesterin ohjelmiston mahdollisimman perinteiseksi ja johtaa kaikki kappaleet ankeina ja sieluttomina versioina. Hänen suosikkejaan ovat "God Save the Queen" ja John Philip Sousan sotilasmarssit. Hän on 53-vuotias, kaljuuntuva ja harmaatukkainen. Largo on näkyvästi esillä "Simpsonien" alkutunnuksessa, jossa hän osoittaa orkesteriharjoituksissa sooloilevan Lisa Simpsonin ulos musiikkiluokasta. Muuten Largo oli sarjassa pitkään harvoin esiintyvä hahmo, tosin uudemmilla tuotantokausilla häntä nähdään useammin. 17. kauden jaksosta ”Äänestä Homeria” alkaen Largo on kuvattu homoseksuaalina, joko kaapissa olevana tai avoimena. Uudemmissa jaksoissa hänet kuvataan myös katkeroituneena, sillä hänen nuoruutensa urahaaveet eivät toteutuneet ja hän päätyi vihaamaansa opettajan työhön; 17. kauden jaksossa ”Isää etsimässä” hän sai tietää 40 vuotta liian myöhään, että hän olisi päässyt Juilliard School -musiikkiakatemiaan, mutta hyväksymiskirje hukkui postissa. Hän varoittelee toistuvasti Lisaa unelmien haitallisuudesta ja on mahdollisimman epäkannustava. Hahmon sukunimi tulee italiankielisestä musiikkitermistä "Largo", joka tarkoittaa hidasta tempoa.


text:
Ruokalan emäntä Doris ("Lunchlady Doris", ääninäyttelijä ensin Doris Grau ja myöhemmin Tress MacNeille) on koulun keittäjä. Hahmon ensiesiintyminen oli 3. kauden jaksossa ”Lisan ratsu”. Doris on karski ja työhönsä rutinoitunut nainen, joka rajallisen budjetin vuoksi valmistaa ruokalan annokset sellaisista aineksista kuin pelkistä eläinten sydämistä tai vanhoista jumppamatoista. Ruoan laatua koskeviin valituksiin hän ei reagoi mitenkään. Hän on tanakka, vanhemmanpuoleinen ja pitää hiuksiaan nutturalla. Doris toimii toisinaan myös koulun terveydenhoitajana, vaikka on siihen täysin ammattitaidoton. 7. kauden jakson ”Homerin joukkue” mukaan hän on ilmeisesti ”vinkuvaäänisen teinin” äiti. Hahmo nimettiin alkuperäisen ääninäyttelijänsä, karheasta äänestään tunnetun Doris Graun mukaan, joka kuoli keuhkosyöpään vuonna 1995. Keittäjätäti Doris oli tämän vuoksi 7. kauden jälkeen pääosin puhumaton taustahahmo (viimeiset Graun äänittämät repliikit kuultiin 9. kauden jaksossa ”Saksofonin tarina”), mutta 18. kauden jaksosta ”Mafian maailma” alkaen hahmoa on ääninäytellyt Tress MacNeille. Uusimmissa jaksoissa häneen on viitattu nimellä Dora, sillä nimi haluttiin vaihtaa kunnioituksesta Doris Grauta kohtaan.
Useat muut oppilaat Bartin ja Lisan luokilla ovat sarjassa toistuvasti esiintyviä vakiohahmoja, mutta näitä hahmoja ei ole nimetty eikä niillä ole juuri koskaan vuorosanoja.Eddie (ääninäyttelijä Harry Shearer) ja Lou (ääninäyttelijä Hank Azaria) ovat kaksi poliisikonstaapelia ja päällikkö Wiggumin lähimmät alaiset. He ovat poliisipari, mutta Lou on yleensä esillä enemmän kuin Eddie ja partioi välillä kahdestaan Wiggumin kanssa. Eddie ja Lou nähtiin ensi kerran 1. kauden jaksossa ”Perheterapiaa”, jossa Lou oli vahingossa väritetty valkoihoiseksi, vaikka kaikissa myöhemmissä jaksoissa hän on tummaihoinen. Loun on joskus mainittu olevan ylikonstaapeli. Hän on kolmesta poliisista älykkäin ja pätevin ja huomauttelee usein Wiggumin epäloogisista määräyksistä, mutta ei yleensä kyseenalaista tämän auktoriteettia. Wiggumin toiveesta Lou kommentoi ja arvioi aina myös tämän pidätystilanteissa lohkaisemia vitsejä. Eddie on vaisumpi ja yleensä myötäilee Wiggumia, tosin hänkin vaikuttaa hieman älykkäämmältä kuin Wiggum itse.


text: Vaikka Eddie ja Lou eivät ole yhtä epäpäteviä kuin Wiggum, myös he pidättävät toisinaan selvästi viattomia ihmisiä tai hoitavat työnsä muuten kyseenalaisesti. Esimerkiksi 3. kauden jaksossa ”Ihmemaila” he pidättivät baseball-tähti Steve Saxin epäiltynä murhasta vain koska tämä oli kotoisin New Yorkista ja saman kauden jaksossa ”Hätähuuto kaivosta” he aiheuttivat Bartin putoamisen syvän kaivon pohjalle irrottaessaan tämän köyden. Ääninäyttelijä Hank Azaria on sanonut Loun äänen olevan imitaatio näyttelijä Sylvester Stallonen puheesta.


text: Herman (ääninäyttelijä Harry Shearer) on vanhoja sotilasvarusteita myyvän Herman's Military Antiques -kaupan omistaja. Hahmon ensiesiintyminen ja isoin rooli oli 1. kauden jaksossa ”Sodanjulistus”. Herman on yksikätinen ja hänellä on lähes aina sytyttämätön savuke suussa. Hän on aseista ja strategioista intoileva sotahullu ja mahdollisesti entinen sotilas, tosin oikean kätensä hän on menettänyt liikenneonnettomuudessa eikä sodassa. Jaksossa ”Sodanjulistus” hän kertoi työntäneensä käden ulos liikkuvan bussin ikkunasta, mutta 24. kauden jaksoon ”Koiramaisia tekoja” sisältyneessä takaumassa ohi ajanut rankkurin auto repäisi käden irti Hermanin yrittäessä liftata kadun reunassa. Jälkimmäisen jakson mukaan hänen koko nimensä on Herman Hermann. Ääninäyttelijä Shearerin mukaan Hermanin ääni on imitaatio presidentti George H. W. Bushin äänestä.


text:
Herman on Abe Simpsonin vanha tuttu. 2. kauden jaksossa ”Isoisän perintö” hän myi Abelle Napoleonin hatuksi väittämänsä fetsin ja saatuaan vaihdossa Aben fedora-hatun hän asetti sen myyntiin presidentti William McKinleyn hattuna. Hermanilla on myös muita hämäriä ja rikollisia liiketoimia ja hän vaikuttaa toisinaan vaaralliselta ja häikäilemättömältä. 6. kauden jaksossa ”Hyvä poliisi, huonot housut” hän myi väärennettyjä merkkifarkkuja ja paljastuttuaan uhkasi Homerin ja Margen henkeä. 7. kauden jaksossa ”22 tarinaa” Herman vangitsi poliisipäällikkö Wiggumin ja Snaken liikkeeseensä ja aikoi ilmeisesti tehdä heille jotain julmaa.
Sideshow Mel, oikealta nimeltään "Melvin Van Horne" (ääninäyttelijä Dan Castellaneta) on Hassu-klovnin avustaja ja kanssaesiintyjä tämän ohjelmassa. Hän tuli erotetun Sideshow Bobin tilalle. Hänet nähtiin ensi kerran 2. kauden jaksossa ”Väkivaltaviihde”, mutta hän puhui vasta 3. kauden jaksossa ”Musta leski”. Sideshow Mel nähdään aina oudossa alkuasukaspuvussa: vaatteena pelkkä ruokohame, kaulassa vihreä helminauha, päässä suuri vihreä mehiläispesäkampaus ja hiusten läpi on tungettu luu. Hän käyttää tätä asua vapaa-aikanaankin, myös kaupungilla liikkuessaan. Joidenkin jaksojen mukaan luu on takertunut Melin tukkaan niin tiukasti, ettei hän saa sitä enää pois. Melillä on tapana soittaa liukupilliä.


text: Hassun ohjelmassa Mel on toistuvasti ankaran slapstick-väkivallan ja nöyryytyksen kohteena. Hassu vähättelee ja kaltoinkohtelee häntä usein myös tosielämässä, mutta Mel pysyy uskollisena Hassulle ajoittaisesta turhautumisestaan huolimatta. Mel puhuu siviilissä aina mahtipontisella brittiaksentilla ja hyvin dramaattisella äänellä, kuin Shakespearea lausuva näyttelijä. Kun springfieldiläiset muodostavat vihaisen väkijoukon, Mel on aina joukon kärjessä tiivistämässä kaikkien ajatukset johonkin dramaattiseen huudahdukseen. Sarjan alkuaikoina Sideshow Mel esiintyi melko suppeassa roolissa Hassun apurina, mutta hän pääsi osoittamaan älykkyytensä 7. kauden jaksossa ”Kuka ampui johtajan, osa 2”, jossa hän päätteli Waylon Smithersin olevan syytön murhayritykseen. Tässä yhteydessä Mel myös mainitsi ensi kerran oikean nimensä Melvin Van Horne. Mel paljasti 19. kauden jaksossa ”Kaikki Lisasta” olleensa menneisyydessään arvostettu vakava näyttelijä ennen ajautumistaan tv-klovnin apuriksi. Tässä jaksossa hän on myös kertojana.


text: Melillä on vaimo Barbara, joka nähtiin ainakin 9. kauden jaksossa ”Kaksi totuutta” ja on mainittu parissa muussa jaksossa. 18. kauden jaksossa ”Homerazzi” he olivat eronneet ja kävivät oikeutta poikansa huoltajuudesta. Hassu paljasti 21. kauden jaksossa ”Kehän kuningatar” hänellä olleen vuosien ajan suhde Melin vaimoon.


text: Kimalaismies ("Bumblebee Man", ääninäyttelijä Hank Azaria) on meksikolainen tv-koomikko, joka esiintyy espanjankielisessä tilannekomediasarjassa Springfieldissä näkyvällä KMEX-TV:n kanavalla Canal Ocholla. Hän esittää aina lapsellista slapstick-komediaa mehiläispukuun pukeutuneena. Hahmo nähtiin ensi kerran 4. kauden jaksossa ”Rangaistus” (äänenä tuolloin Dan Castellaneta). Kimalaismies pukeutuu myös vapaa-ajallaan mehiläispukuunsa eikä hänen oikeaa nimeään ole koskaan kerrottu.


text: Kimalaismies asuu Springfieldissä ja hänen ohjelmansa kuvataan samassa studiossa kuin KBBL:n uutiset ja Hassu-klovnin show. Hänet nähtiin ainoan kerran normaalisti pukeutuneena 7. kauden jaksossa ”22 tarinaa”, jossa nähtiin myös hänen vaimonsa. Tämän jakson perusteella hän joutuu kotioloissaankin jatkuvasti samanlaisiin kommelluksiin kuin ohjelmassaan. Kimalaismies puhuu osin keinotekoista espanjaa, johon on sotkettu englantia muistuttavia keksittyjä sanoja. Hänen kaikki repliikkinsä ovat lyhyitä valituksia hänen joutuessaan vastoinkäymisiin, esim. ”Ay, ay, ay, no es bueno!” ("Ai ai ai, ei ole hyvä!"). Toisaalta 5. kauden jaksossa ”Bartista tulee suosittu” paljastui, että Kimalaismies osaa puhua täydellistä englantia ilman minkäänlaista aksenttia. Tässä jaksossa hän luki uutiset Kent Brockmanin sijasta.


text:
Kimalaismiehen tosielämän innoittaja oli meksikolainen koomikko Roberto Gómez Bolaños eli "Chespirito", joka esitti 1970-luvulla El Chapulín Colorado -nimistä hyönteiseksi pukeutunutta supersankaria samannimisessä komediasarjassa.
Veri-ien Murphy ("Bleeding Gums Murphy", ääninäyttelijä Ron Taylor) on Springfieldissä asuva jazz-saksofonisti ja Lisa Simpsonin suurin idoli. Hahmon ensiesiintyminen oli 1. kauden jaksossa ”Lisan blues”, jossa Lisa tapasi hänet ensi kerran. Murphy on yhden ainoan albumin urallaan julkaissut unohdettu jazz-legenda, jota Lisa ihailee, koska hän tekee taidetta taiteen vuoksi välittämättä rahasta tai edes terveydestään. Muprhyn oikeaa etunimeä ei ole koskaan kerrottu, lempinimensä hän on saanut huonon suuhygieniansa vuoksi. Hän on tummaihoinen, lihava ja käyttää yleensä tummia aurinkolaseja. Murphy pitää Lisasta ja on suostunut aina tavatessaan jammailemaan tämän kanssa. Lisa puolestaan pitää Murphyn kehystettyä muotokuvaa huoneensa seinällä. Murphyn bravuuri on Carole Kingin kappale "Jazzman".


text: Sarjassa harvakseltaan nähty Veri-ien Murphy kuoli tuntemattomaan sairauteen 6. kauden jaksossa ”Taivaalliset jamit”, mutta puhui ja soitti vielä taivaasta Lisan kanssa. Tämän jakson mukaan Murphy oli uransa huipulla nauttinut laajemmastakin maineesta, mutta tuhlasi rahansa ja vajosi unohduksiin suurelta yleisöltä. Samassa jaksossa vihjattiin myös, että Murphy olisi tohtori Hibbertin lapsena kadonnut veli, mitä kumpikaan heistä ei itse tajunnut. Kuolemansa jälkeen Murphy on nähty hologrammina 24. kauden jaksossa ”Puku miehen tiellä pitää”. 29. kauden jaksossa ”Lisan blues” Lisa tapasi hänen veljenpoikansa New Orleansissa.


text:
2. kauden jaksossa ”Tanssiva maskotti” Murphyn lauluäänenä oli poikkeuksellisesti Daryl L. Coley. Murphy oli mukana "Simpsonien" vanhassa alkutunnuksessa, jossa hän oli yksi Bartin jalkakäytävällä ohittamista hahmoista. Murphyä ei poistettu alkutunnuksesta edes hahmon kuoltua. Kun alkutunnus uudistettiin 20. kaudella, hänet poistettiin jalkakäytäväkohtauksesta, mutta hänen kehystetty kuvansa lisättiin musiikkiluokkakohtauksen taustalle.
Duff-mies ("Duffman", ääninäyttelijä Hank Azaria) on Duff-olutmerkin mannekiinihahmo, supersankarimaiseen trikoopukuun ja viittaan puettu lihaksikas vaaleatukkainen mies. Hän esiintyy erilaisissa tapahtumissa mainostamassa Duffia, usein nuorten ja vähäpukeisten naisten ympäröimänä. Hahmon ensiesiintyminen oli 9. kauden jaksossa ”Hätä ei lue lakia”. Duff-miehen vakiohokema on ”Ouu jeaaah!”, jonka sanoessaan hän yleensä keinuttaa lanteitaan. Hänen esiintymistensä taustalla soikin usein Yello-yhtyeen kappale "Oh Yeah". Duff-mies huutelee mahtipontisella äänellä myös muita Duffin mainoslauseita ja puhuu itsestään kolmannessa persoonassa. Lisäksi hän käyttää aina Duff-lippalakkia ja aurinkolaseja ja pitää vyöllään useita Duff-tölkkejä, joita hän voi heitellä ihmisille. Duff-miehen voi tilata esiintymään myös yksityistilaisuuksiin. Duff-mies on parodia Budweiser-oluen maskotista Bud Manista.


text:
Useissa jaksoissa mainitaan, että Duff-mies on kiertävä rooli, johon on kiinnitetty eri henkilöitä ja heistä osa on ilmeisesti kuollut, mutta sarjassa nähtävä Duff-mies näyttää ja kuulostaa aina samalta. Toisaalta hänen oikeaksi nimekseen on eri jaksoissa mainittu ainakin Larry, Barry ja Sid. Duff-mies jäi eläkkeelle 26. kauden jaksossa ”Duff-miestä etsimässä”, jolloin Homer valittiin hänen seuraajakseen, mutta lopulta alkuperäinen Duff-mies palasi. Jo sitä ennen hänet oli korvattu 14. kauden jaksossa ”Koira, joka petti” uudella maskotilla Suds McDufilla (Simpsonien koiralla) ja juopolla valkohailla, mutta hän ilmeisesti palasi senkin jälkeen työhönsä. 18. kauden jakson ”Homerazzi” mukaan Duff-mies on oikeasti homoseksuaali, mutta joutui julkisuustemppuna teeskentelemään olevansa suhteessa Booberellan kanssa. Silloin kun Duff-mies ei esiinny roolissaan, hän vaikuttaa usein ylirasittuneelta ja väsähtäneeltä.
Gil Gunderson eli vanha kunnon Gil ("Ol' Gil", ääninäyttelijä Dan Castellaneta) on huono-onninen ja neuroottinen keski-ikäinen mies, joka jatkuvasti epäonnistuu erilaisissa ammateissa, useimmiten myyntimiehenä. Gil on jatkuvasti taloudellisen perikadon partaalla ja on siksi koko ajan niin hermostunut ja epätoivoinen, että se pilaa hänen kaikki yrityksensä menestyä missä tahansa työssä. Hahmon ensiesiintyminen oli 9. kauden jaksossa ”Kaksi totuutta”. Gil oli alkujaan parodia Shelley Levene -hahmosta, jota näyttelijä Jack Lemmon esitti elokuvassa "Myyntitykit".


text: Gil nähdään tyypillisesti kiinteistönvälittäjänä, autokauppiaana, tuote-esittelijänä, vakuutusasiamiehenä tai muussa vastaavassa myyntityössä. Hän yrittää yleensä samanaikaisesti pitää asiakkaalle reipasta mutta väkinäistä myyntipuhetta ja vedota näiden sääliin vihjailemalla omasta ahdingostaan. Hän puhuu usein itsestään kolmannessa persoonassa nimellä ”vanha kunnon Gil”, mutta kukaan muu ei kutsu häntä sillä nimellä. Jos jokin kauppa poikkeuksellisesti näyttää onnistuvan, Gil innostuu heti liikaa ja saa pian kokea pettymyksen. Välillä hänet nähdään mitättömissä hanttihommissa kuten marketin kassan apulaisena. Huonon onnensa ja epäpätevyytensä vuoksi Gil saa nopeasti potkut jokaisesta työstään. Hän on niin varaton, että joutuu asumaan kodittomien yömajoissa tai jopa viemäreissä. Gil on myös toiminut Simpsonin perheen vakituisena asianajajana siitä alkaen kun Lionel Hutz jäi pois sarjasta. Gil on, mikäli mahdollista, vielä surkeampi asianajaja kuin Hutz. Gilin isoin rooli on 19. kauden jaksossa ”Kill Gil, vol I & II”, jossa hän tuppautuu vuodeksi asumaan Simpsonien kotiin. 10. kauden jakson ”Ulvovat kilometrit” mukaan Gilillä oli vaimo, joka ilmeisesti jätti hänet.


text: ”Vinkuvaääninen teini” ("Squeaky Voiced Teen", ääninäyttelijä Dan Castellaneta) on nimetön finninaamainen teinipoika, joka nähdään erilaisissa matalapalkkaisissa palveluammateissa. Hahmon tunnistaa parhaiten äänenmurroksesta johtuvasta erikoisesta puheäänestään. Sarjassa on ollut myös paljon kertakäyttöisiä hahmoja, joilla on ollut täsmälleen sama ääni. ”Vinkuvaäänisen teinin” ensiesiintyminen oli vesipuiston työntekijänä 2. kauden jaksossa ”Sisäinen kauneus”, tosin jo saman kauden aiemmassa jaksossa ”Kunnon mies” toisennäköinen mies haukotteli samalla äänellä. Hänet nähdään useimmiten Hassuburgerin kassana, tarjoilijana tai keittiötyöntekijänä. Muita ammatteja ovat olleet muun muassa supermarketin ostosten pussittaja, kauppa-apulainen, hissipoika, siivooja, jäätelömyyjä sekä elokuvateatteri Aztecin lipunmyyjä tai vahtimestari. Hän on yleensä hieman nahjusmainen, epävarma ja aloitekyvytön ja joutuu vastaanottamaan asiakkaiden valitukset, vaikka tekee työnsä aina ohjeiden mukaan. Joskus hänet on nähty esimiesasemassa, jolloin hänestä on tullut pikkumainen komentelija. 18. kauden jaksossa ”Homer armeijan leivissä” hän oli kenkäkaupan apulaisten esimies.


text: ”Vinkuvaäänisen teinin” oikeasta nimestä ei ole selvyyttä. 5. kauden jaksossa ”Lisa Leijonamieli” häntä kutsutaan nimellä herra Peterson ja jaksossa ”Homer armeijan leivissä” nimellä herra Freedman. 23. kauden jaksossa ”Esiliina vasten tahtoaan” hänen nimilapussaan lukee Steve, mutta 5. kauden jakson ”Ikävä rehtoria” DVD:llä julkaistussa poisleikatussa kohtauksessa hänen etunimensä oli Jeremy. 7. kauden jakson ”Homerin joukkue” mukaan ”vinkuvaääninen teini” olisi ruokalanemäntä Doriksen poika. Uudemmissa jaksoissa hänet nähdään usein työskentelemässä yhdessä Shauna Chalmersin kanssa ja he mahdollisesti seurustelevat. 8. kauden jaksossa ”Perjantai-illan aave” vinkuvaääninen teini tulee kesken jakson kertojaksi Leonard Nimoyn tilalle.


text: Tohtori Marvin Monroe (ääninäyttelijä Harry Shearer) on psykiatri, joka tarjoaa laadultaan kyseenalaista terapiaa sekä itse kehittämiään kokeellisia hoitomuotoja. Hänet nähtiin ensi kerran 1. kauden jaksossa ”Perheterapiaa”, jossa hän yritti hoitaa Simpsonien perheongelmia laittamalla koko perheen antamaan toisilleen sähköshokkeja, mikä ei toiminut. Tohtori Monroella on joka kerralla uusi yritys ja uusi palvelumuoto, ensin perheterapiaklinikka, sitten avioliittoneuvontaa tarjoava radion puhelinohjelma, sitten hypnoosiäänikasettien postimyyntifirma jne. Hän mainostaa palvelujaan muun muassa tv:ssä nyrkkeilyottelujen väliajalla. Häntä on myös haastateltu uutisissa asiantuntijana animaatioväkivallasta ja hän on kirjoittanut etikettieoppaan. 2. kauden jaksossa ”Isoisän perintö” hän haki rahoitusta suunnittelemaansa julmaan ihmiskokeeseen, jolla olisi todistettu tyhjänpäiväinen teoria. Monroe on ylipainoinen ja kalju.


text: Monroe lakkasi esiintymästä sarjassa aktiivisesti kolmannen kauden jälkeen ja hänet poistettiin kokonaan, koska näyttelijä Harry Shearerin mukaan hahmon karhea puheääni rasitti hänen kurkkuaan. Monroen paljastettiin kuolleen 7. kauden avausjaksossa ”Kuka ampui johtajan, osa 2”, jossa mainittiin hänen muistokseen nimetty sairaala, ja saman kauden erikoisjaksossa ”Menneitä muistellen” hänet mainittiin kuolleena hahmona. Myöhemmin myös hänen hautakivensä nähtiin eräissä jaksoissa. Monroe vilahti elossa 15. kauden jaksossa ”Kotirouvan tunnustukset”, jossa hän väitti vain olleensa todella sairas. Hän lienee silti kuollut, sillä hänet nähtiin haamuna 26. kauden jaksossa ”Kauhujen talo, osa 25” ja 29. kauden jaksossa ”Bartin painajainen”.


title: Leenu, Liinu ja Tiinu

text: Leenu, Liinu ja Tiinu () ovat Iines Ankan sisarentyttäriä. Tyttöjen muita sukulaisuussuhteita ei tunneta.


title: Leenu, Liinu ja Tiinu

text: Iineksen sisarentyttäret ovat alun perin Carl Barksin Disneyn eläinmaailmaan luomia hahmoja. He esiintyivät ensimmäisen kerran vuonna 1953 julkaistussa tarinassa "Kruuna vai klaava", jossa Aku Ankka kokeilee höpsismiä. Tässä tarinassa tytöt esiintyvät vasta sen viimeisellä sivulla, eikä heidän nimiään vielä mainita.


title: Leenu, Liinu ja Tiinu

text: Nykyään tytöt esiintyvät useimmiten Mau Heymansin piirtämissä Aku Ankka -sarjakuvissa. Välillä he seikkailevat sarjakuvissa keskenään, välillä taas haasteena ovat Aku Ankan sisarenpojat Tupu, Hupu ja Lupu, joille tytöt kyllä osaavat pitää puolensa. Iines-lehdessä julkaistuissa sarjakuvissa tyttökolmikko näyttää nykyaikaisemmalta: enää heitä ei erota toisistaan paidan värin perusteella, vaan kaikilla on erilaiset vaatteet ja kampaukset. Leenu, Liinu ja Tiinu kuuluvat Peukaloiset-nimiseen partioon, joka kilpailee usein Tupun, Hupun ja Lupun partion Sudenpentujen kanssa.


title: Leenu, Liinu ja Tiinu

text: Hahmojen englanninkieliset nimet tulevat kuukausien nimistä: "April" (Huhtikuu), "May" (Toukokuu) ja "June" (Kesäkuu). Suomennoksissa heitä on kutsuttu aiemmin nimillä Tiinu, Liinu ja Viinu.


title: Elina Salo

text: Aino Elina Salo (oik. Maisala; s. 9. maaliskuuta 1936 Sipoo) on suomalainen näyttelijä. Salo on tehnyt pitkän uran elokuvanäyttelijänä aina 1950-luvulta alkaen nykypäivän kansainvälisiin filmatisointeihin asti. Parhaiten hänet tunnettaneen vahvoista roolitöistään esimerkiksi Lilla Teaternissa ja Aki Kaurismäen elokuvissa sekä roolistaan Pikku Myynä muun muassa televisiosarjassa "Muumilaakson tarinoita".


title: Elina Salo

text: Teatterikoulun vuosina 1955–1958 käynyt Elina Salo näytteli Suomen Filmiteollisuuden elokuvissa 1950-luvun puolivälistä saakka. Ensimmäinen muistettavampi rooli Salolla oli Maunu Kurkvaaran elokuvassa "Patarouva" (1959). Vuosikymmenen vaihteen tienoilla hän sijoittui useina vuosina ensimmäiselle sijalle Elokuva-Aitta-lehden järjestämissä ”Suomen suosituin elokuvanäyttelijätär” -äänestyksissä. Sittemmin hän on ollut niinkin erityyppisten ohjaajien kuin Aarne Tarkaksen, Matti Kassilan, Risto Jarvan ja Aki Kaurismäen luottonäyttelijöitä. Tuolloin Salo teki mieleenjääneet roolit muun muassa Kassilan ohjaamassa klassikossa "Komisario Palmun erehdys" (1960) sekä sitä seuranneessa "Kaasua, komisario Palmu!" -elokuvassa.


title: Elina Salo

text: Alkuaikojen yksiulotteisten farssien ja pirteiden tyttöroolien jälkeen Salon vahva näyttelijäpersoonallisuus pääsi kunnolla esiin suomalaisen elokuvan ”uuden aallon” myötä muun muassa Jarvan ja Jaakko Pakkasvirran esikoiselokuvassa "Yö vai päivä" (1962) sekä etenkin Jarvan elokuvassa "Työmiehen päiväkirja" (1967).


title: Elina Salo

text: Näiden vahvojen elokuvaroolien rinnalla Salo teki myös uraa teatterin puolella, muun muassa Intimiteatterin ja vuodesta 1967 lähtien myös Lilla Teaternin riveissä.


title: Elina Salo

text: 1970-luvulle tultaessa Elina Salon elokuvaura hiljeni, ja muutaman vuoden ajan hän teki vain pieniä sivurooleja. Rooli runoilija L. Onervana Jaakko Pakkasvirran Eino Leino -elokuvassa "Runoilija ja muusa" (1978) käynnisti taas uuden aktiivisemman suhdanteen. Tämän myöhäisemmän kauden merkittäviä tapauksia ovat olleet myös lukuisat taiten tehdyt luonneroolit Aki Kaurismäen elokuvissa. Sydäntäsärkevä osasuoritus rouva Sjöholmina elokuvassa "Kauas pilvet karkaavat" (1996) palkittiinkin Jussi-palkinnolla. Vuonna 2009 Salolle myönnettiin arvostetun ranskalaisen Ordre des Arts et des Lettres -ritarikunnan komentajamerkki. Salon viimeisin elokuvatyö on Clairen rooli elokuvassa "Le Havre" vuonna 2011. Tästä roolista hän sai jälleen parhaan naissivuosan Jussi-palkinnon.


title: Elina Salo

text: Salo on näytellyt kaikkiaan yli 70 elokuvassa ja vaatimattomien sivuroolien ohella hän on tehnyt monia merkittäviäkin osia, niin draamoissa kuin komedioissa.


title: Elina Salo

text: Elina Salo on ollut pitkään myös lastenohjelmien rakastetuimpia televisioääniä. Hänet kuullaan Pikku Myyn ääniroolissa animaatiosarjassa "Muumilaakson tarinoita" sekä elokuvassa "Muumipeikko ja pyrstötähti". Kyseistä roolia Salo on esittänyt aiemminkin Lilla Teaternin Muumi-näytelmissä sekä Vivica Bandlerin ohjaamassa ruotsinkielisessä televisiosarjassa "Muumipeikko" (1969).


title: Elina Salo

text: Näyttelijänuran lisäksi Elina Salo on levyttänyt musiikkia, joista suurin osa on lastenlauluja. Yksi tunnetuimpia hänen esittämiään kappaleita on vuonna 1979 levytetty ”Lähdetään Korkeasaareen”.


title: Elina Salo

text: Elina Salo oli naimisissa Pertti Maisalan kanssa vuosina 1963–1976, ja heillä on tytär Saara (s. 1964). Elina Salo asuu pääasiassa Ranskassa ja hänelle on myönnetty ranskalainen Arts et Lettres -ritarikunnan korkein kunniamerkki.


title: Afrikan historia

text: Afrikan historia on yhtä pitkä kuin ihmiskunnan historia, sillä ihminen on lähtöisin Afrikasta. Historia on jaettavissa useisiin maantieteellisiin osiin, sillä historialliset vaiheet Pohjois-, Keski- ja Etelä-Afrikassa eroavat toisistaan, ja maanosassa on ollut monia huomattavia valtakuntia.


title: Afrikan historia

text:
Afrikan esihistoria alkaa aiemmin kuin minkään muun mantereen, koska ihmislajin kehitys sai alkunsa Afrikassa. Fossiililöydöt osoittavat nykyisen kaltaisen ihmisen eli homo sapiensin eläneen Itä-Afrikassa noin 120 tuhatta vuotta sitten.
Aluksi ihmiset harjoittivat metsästystä ja keräilyä elinpitimikseen, joka on säilynyt eräiden kansojen kuten sanien elinkeinona näihin aikoihin saakka. Maanviljely ja karjanhoito alkoi Egyptissä noin 10 000 eaa. Niitä harjoitettiin myös Saharassa ennen kuin se aavikoitui. Afrikassa kehittyi kolme erilaista viljelyskulttuuria, jotka perustuivat eri kasvien käyttöön: Niilin laaksossa viljeltiin muun muassa vehnää, Etiopian ylängöillä viljeltiin muun muassa kahvia ja durraa, ja Saharan eteläpuolisilla trooppisilla seuduilla viljeltiin muun muassa maniokkia ja jamssia.


title: Afrikan historia

text: "Historiallinen aika" alkoi noin 3300 eaa. Egyptissä, johon kehittyi yksi maailman varhaisimmista korkeakulttuureista. Samoihin aikoihin kehittyi vahvoja kulttuureita myös Niilin yläjuoksulla, joista Nubia eli Kuš oli ajoittain Egyptille varteenotettava kilpailija.


title: Afrikan historia

text: Foinikialaiset perustivat 814 eaa. Karthagon kaupungin, josta kehittyi Välimeren alueella Kreikan ja Rooman mahtia uhmannut suurvalta. Roomalaiset kuitenkin valloittivat Karthagon kolmannessa puunilaissodassa 146 eaa. ja sen jälkeen vähitellen muunkin Pohjois-Afrikan, viimeisenä Egyptin vuonna 30 eaa.


title: Afrikan historia

text: Kun Rooman valtakunta hajosi vuonna 395, Egypti ja osa nykyistä Libyaa jäivät Itä-Roomalle. Muu osa Afrikan pohjoisrannikkoa Länsi-Roomalle, mutta seuraavalla vuosisadalla sen valloittivat vandaalit.


title: Afrikan historia

text: Arabit valloittivat 600-luvulla koko Pohjois-Afrikan. Arabian kieli tuli vähitellen valtakieleksi koko alueella, ja islam syrjäytti siellä muutaman vuosisadan jo vallitsevana olleen kristinuskon. 1500-luvulla koko Pohjois-Afrikka Marokkoa lukuun ottamatta joutui Osmanien valtakunnan alaisuuteen. 1800-luvulla se kuitenkin menetti nämä alueet eurooppalaisille siirtomaavaltiolle ja lopulta viimeisenkin afrikkalaisen alueensa, Libyan Italialle vuonna 1912.


title: Afrikan historia

text: Saharan eteläpuolella huomattavia keskushallinnollisia valtioita olivat Sahelin kuningaskunnat (Ghana, Mali ja Songhai) ja Kanem-Bornu, Beninin valtakunta sekä fulanien valtakunta Länsi-Afrikassa, Kongo, Luba ja Lunda Keski-Afrikassa. Eteläisessä Afrikassa, nykyisten Zimbabwen, Mosambikin ja Etelä-Afrikan alueella oli sarja toisiaan seuranneita kuningaskuntia: Mapungubwe (noin 1075–1220), Zimbabwen kuningaskunta (noin 1220–1450) Mwene Mutapa (noin 1450–1698) ja Ndebele-kuningaskunta (1837–1894) Hiukan etelämpänä Soshangane ja hänen jälkeläisensä hallitsivat Gazan kuningaskuntaa 1800-luvulla.


title: Afrikan historia

text: Vuonna 1482 portugalilaiset perustivat kauppa-aseman Guineanlahden rannalle. Pääasialliset kaupan kohteet olivat orjat, kulta, norsunluu ja mausteet. Eurooppalaisten levittäytyessä Amerikkaan orjia haettiin Afrikasta työvoimaksi maatiloille. Jotkin alueet Afrikan rannikoilla joutuivat jo 1500-luvulta lähtien Euroopan valtioiden siirtomaiksi.


title: Afrikan historia

text: Afrikan sisäosat pysyivät kuitenkin vielä kauan maantieteellisestikin huonosti tunnettuina. Vasta 1800-luvulla monet tutkimusmatkailijat, joista kuuluisimpia ovat David Livingstone ja Henry Morton Stanley, saivat mantereen keskiosatkin pääpiirteissään kartoitetuiksi.


title: Afrikan historia

text: "Afrikan valloitukseksi" kutsutaan ajanjaksoa 1880-luvulta ensimmäiseen maailmansotaan. Siihen saakka siirtomaita oli ollut vain rannikoilla, mutta muutamassa vuosikymmenessä Ranska, Saksa, Belgia, Italia ja Iso-Britannia jakoivat lyhyessä ajassa keskenään lähes koko manteren. Myös Portugalin vanhoja siirtomaita Angolaa ja Mosambikia laajennettiin sisämaahan päin. Manterelle jäi lopulta vain kaksi itsenäistä valtiota, Liberia ja Etiopia. Kolmantena oli vuoteen 1912 saakka Marokko, mutta lopulta sekin joutui Ranskan alaisuuteen.


title: Afrikan historia

text: Isolla-Britannialla oli timanttimiljonääri Cecil Rhodesin laatima Kap–Kairo-valloitussuunnitelma, jonka mukaan he yrittivät muodostaa koko Afrikan läpi etelä-pohjoissuunnassa kulkeneen siirtomaiden ketjun. Matkan varrella Sudanissa oli kuitenkin itsensä Mahdiksi julistaneen Muhammad ibn Abdallan valtakunta, jonka britit onnistuivat valloittamaan vasta vuonna 1898. Sitä oli tavoitellut myös Ranska, joka oli suunnitellut vastaavanlaista, Marokosta manteren poikki Madagaskarille ulottuvaa siirtomaiden ketjua. Neuvoteltuaan asiasta Ranska antoi Ison-Britannian valloittaa Sudanin, mutta lännempänä Ranskan Länsi-Afrikka ja Ranskan Päiväntasaajan Afrikka yhdessä muodostivat miljoonien neliökilometrien laajuisen yhtenäisen alueen.


title: Afrikan historia

text: Saksa myöhästyi siirtomaakilvasta verrattuna muihin merkittäviin valtioihin, koska kansleri Otto von Bismarck piti siirtomaapolitiikkaa tärkeämpänä ylläpitää puolustusvalmiutta Ranskaa vastaan. Kuitenkin vuosisadan loppuun mennessä myös Saksa osallistui siirtomaiden hankintaan. Brittien Kap–Kairo-valloitussuunnitelma jäi toteutumatta, koska Saksan Itä-Afrikka jakoi heidän tavoittelemansa yhtenäisen siirtomaa-alueen kahtia.


title: Afrikan historia

text: 1800-luvun Euroopan teollistuneet valtiot halusivat vallata alueita, joilta ne saisivat halpoja raaka-aineita ja työvoimaa. Siirtomaiden hankkimista alettiin pitää vallan tunnusmerkkinä. Länsimaalaiset pyrkivät levittämään Afrikkaan myös omaa elämäntapaansa. Afrikkalaisilla ei katsottu olevan samaa ihmisarvoa kuin valloittajilla.


title: Afrikan historia

text: Ensimmäisessä maailmansodassa Saksa menetti kaikki siirtomaansa, ja voittajavaltiot saivat ne hallintaansa Kansainliiton mandaattialueina.


title: Afrikan historia

text: Siirtomaiden itsenäistyminen alkoi Libyasta 1951. Liberia, Etelä-Afrikka, Egypti ja Etiopia olivat jo vanhastaan itsenäisiä. Moni muu maa itsenäistyi pian sen jälkeen. Varsinainen itsenäistymishuippu oli vuonna 1960, kun suurin osa Ranskan Länsi-Afrikan siirtomaista sai itsenäisyyden. Suurin osa Afrikan maista itsenäistyi 1960-luvulla, mutta jotkin siirtomaavallat (erityisesti Portugali) vastustivat itsenäistymispyrkimyksiä, mikä johti katkeriin itsenäistymistaisteluihin. Viimeiset maat jotka itsenäistyivät olivat Portugalista itsenäistyneet Guinea-Bissau (1974), Mosambik (1975) ja Angola (1975), Ranskasta itsenäistynyt Djibouti (1977), Britanniasta itsenäistynyt Zimbabwe (1980), Etelä-Afrikasta itsenäistynyt Namibia (1990) ja Etiopiasta itsenäistynyt Eritrea (1993).


title: Afrikan historia

text: Siirtomaa-aika jätti jälkensä Afrikan maiden politiikkaan ja talouteen. Siirtomaa-ajan perintönä usein mielivaltaisesti piirretyt kansallisuuksia halkovat valtionrajat jäivät voimaan, mikä on johtanut eri kansallisuuksien välisiin kahakointeihin mm. Nigeriassa, Etiopiassa, Kongossa ja Sudanissa. Afrikan valtioiden alikehittyneisyys on osaltaan seurausta länsimaiden siirtomaahallinnosta, joka alisti alusmaat pelkiksi raaka-aineiden tuottajiksi. Poliittisen tilanteen epävakaus on myös haitannut teollisuuden ja talouden kehittymistä.


title: Shenzhen

text: Shenzhen () on kaupunki Guangdongin maakunnassa eteläisessä Kiinassa. Kaupunki sijaitsee Hongkongin erityishallintoalueen pohjoispuolella. Nykyinen Shenzhen on muodostunut vuonna 1980 perustetusta erikoistalousalueesta, joka on kasvanut räjähdysmäisesti. Vielä vuonna 1979 alueella oli vain noin 30 000 asukasta, mutta vuoden 2010 väestönlaskennassa sen asukasluku oli jo 10 358 381 ja vuoden 2017 lopussa arviolta 12 528 300. Kasvu perustui alun perin paljolti halvalle ja runsaalle työvoimalle, mutta nykyisin teollinen tuotanto painottuu paljolti korkeaan teknologiaan.


title: Shenzhen

text: Shenzhen sijaitsee Guangdongin maakunnassa Kaakkois-Kiinassa heti Hongkongista pohjoiseen. Kokoa Shenzhenin hallinnollisella alueella on 1 997,5 km². Alue on Etelä-Kiinan meren rannikkoa ja se sijaitsee hieman Kravun kääntöpiirin eteläpuolella. Shenzhenin etelärajalla kaupunkia erottaa Hongkongiin kuuluvasta alueesta Shenzhenjoki. Pohjoisessa sen naapurikaupunkeja ovat Dongguan ja Huizhou. Helmijoen suisto sijaitsee Shenzhenin länsipuolella. Idässä sijaitsevat Dayan ja Dapengin lahdet. Shenzhenin tekojärvi on Shenzhenin ja viereisen Hongkongin pääasiallinen veden lähde.


title: Shenzhen

text: Shenzhenissä vallitsee subtrooppinen monsuuni-ilmasto. Vuosittainen keskimääräinen lämpötila on 22,4 °C ja vuotuinen sadanta 1 933,3 mm.


title: Shenzhen

text: Nimi Shenzhen viittaa vapaasti käännettynä syviin ojiin. Alue onkin vanhaa maatalousaluetta ja sen asukkaat saivat perinteisesti elinkeinonsa maanviljelystä ja kalastuksesta. Ensimmäinen maininta Shenzhenistä on Ming-dynastian valtakaudelta vuodelta 1410. Noin 300-vuotta sitten alueelle muutti hakka-kiinalaisia. Ennen Shenzenin erikoistalousalueen perustamista Shenzhen oli tulliasema brittien hallitseman Hongkongin ja Kiinan rajalla. Sen asukasluku vuonna 1979 oli vain noin 30 000.


title: Shenzhen

text: Kiinan erikoistalousalueita alettiin suunnitella Deng Xiaopingin taloudellisten uudistusten myötä vuonna 1978. Shenzhenin erikoistalousalue perustettiin toukokuussa vuonna 1980 neljästä entiseen Baoanin piirikuntaan kuuluneesta alueesta (Nanshan, Futian, Luhou, Yantian) Hongkongin rajalla. Alkuperäisellä alueella oli kokoa 327,5 km², mutta sittemmin alueeseen on liitetty muita alueita sen ympäriltä. Erikoistalousalueen paikka valittiin Hongkongin läheisyyden takia. Brittien Hongkong oli tuolloin nopeasti kasvava talous ja Shenzhen houkutteli sen sijoittajia manner-Kiinan puolelle etenkin halvan työvoiman avulla. Toisaalta ero Hongkongiin tehtiin selväksi korkealla raja-aidalla.


title: Shenzhen

text: Shenzhen kasvoi vuodesta 1980 alkaen räjähdysmäisesti. Sen uudet asukkaat muuttivat pääasiassa maaseudulta Kiinan muista osista. 1980- ja 1990-luvuilla alueen teollisuus keskittyi etenkin halpaan ja paljon työvoimaa vaatineeseen alhaisen tason tuotantoon, mutta elintaso Shenzhenissä oli joka tapauksessa selvästi muuta Kiinaa korkeampi. Vuosikymmenessä Shenzhenin asukasluku oli kasvanut 1,5 miljoonaan ja sen kehityksestä tehtiin malli muille Kiinan alueille. Suureen kasvuvauhtiin viitattiin Kiinassa Shenzhenin vauhtina.


title: Shenzhen

text: Shenzhen on hallinnollisesti maakuntatason hallinnon alainen kaupunki, johon kuuluu kahdeksan piirikuntaa (Luohu, Futian, Nanshan, Yantian, Bao'an, Longgang, Longhua ja Pingshan) ja kaksi "uutta aluetta" (Guangming ja Dapeng). Shenzhenin erikoistalousalue on kattanut koko kaupungin alueen vuodesta 2010 lähtien.


title: Shenzhen

text: Shenzhenistä on rautatieyhteys Kantoniin luoteessa, Pekingiin pohjoisessa ja Fujianin maakuntaan idässä. Kaupungista on bussiliikennettä kaikkiin Guangdongin suuriin asutuskeskuksiin, Hongkongiin ja Macaolle, sekä yli 20 Kiinan maakuntaan. Shenzhenin sisäisessä bussiliikenteessä kulki vuonna 2016 noin 10 miljoonaa matkustajaa päivittäin. Hongkongin ja Shenzhenin välinen liikenne on vilkasta. Vuonna 2016 rajan ylitti 239 miljoonaa henkilöä ja 15,84 miljoonaa ajoneuvoa. Hongkongin ja Shenzhenin rajalla sijaitsee kaikkiaan 15 raja-asemaa. Luohun asema on maaliikenteessä mitattuna Kiinan suurin raja-asema.


title: Shenzhen

text: Shenzhenin metrossa on kahdeksan linjaa, joiden lisäksi yhden uuden linjan on määrä avautua vuoden 2018 aikana. Rakenteilla on kaikkiaan 12 uutta linjaa ja metroa käyttää päivittäin noin 4,5 miljoonaa matkustajaa.


title: Shenzhen

text: Kaupunkia palvelee myös Shenzhen Bao’anin kansainvälinen lentoasema, jonka kautta kulki vuonna 2016 41,98 miljoonaa matkustajaa ja 1,13 miljoonaa tonnia tavaraa.


title: Shenzhen

text: Shenzhenin satama oli vuonna 2015 maailman viidenneksi suurin konttisatama ja Kiinan kolmanneksi suurin satama Hongkongin sataman ja Shanghain sataman jälkeen.


title: Shenzhen

text: Vuonna 2017 Shenzhenin bruttokansantuote oli 2 243,84 miljardia miljardia CNY ja asukasta kohden 183 127 CNY. Bruttokansantuote asukastakohden kuuluu Guangdongin maakunnan suurimpiin. Tertiaarisektorin osuus bruttokansantuotteesta oli 58,6 % ja se ylitti 50 % rajan ensimmäisen kerran vuonna 2008. Sekundaarisektorin osuus oli 41,3 % ja primaarisektorin 0,1 %.


title: Shenzhen

text: Shenzenin kasvu sen erikoistalousalueen perustamisen jälkeen vuonna 1980 on ollut räjähdysmäistä. Erikoistalousalueella kokeiltiin markkinatalouden uudistuksia ennen kokemusten hyödyntämistä muualla Kiinassa. Nykyisin kaupunki onkin muun muassa Kiinan innovaatio-, teknologia-, tekoäly-, bioteknologia ja startup-yritysten keskus. Korkean teknologian teollisuus muodostaa yhden Shenzenin teollisuuden kulmakivistä. Korkean teknologian yritysten nettotuotto vuonna 2017 oli 735,9 miljardia CNY. Kolme talouden muuta tärkeää osa-aluetta ovat rahoituspalvelut, logistiikka ja kulttuuriala. Vuonna 2017 Shenzenin vienti vastasi 10,8 % koko Kiinan viennistä. Nettotuotossa laskettuna viennistä 46,7 % koostui korkean teknologian tuotteista.


title: Shenzhen

text: Shenzenissä käy myös turisteja. Vuonna 2017 matkailijoiden lukumäärä oli 60,22 miljoonaa ja heistä 12,07 miljoonaa saapui ulkomailta tai Hongkongista. Etenkin hongkongilaisia vetää Shenzheniin sen halvemmat hinnat.


title: Shenzhen

text: Shenzhenin asukasluku oli Kiinan vuoden 2010 väestönlaskennan mukaan 10 358 381. Vuoden 2017 lopussa kaupungin asukasluku oli arviolta 12 528 300.


title: Shenzhen

text: Kiinassa väestö jaetaan "hukou"-asumisoikeusjärjestelmän kautta maaseudun ja kaupunkien asukkaisiin. Shenzhenissä noin kolmasosalla (4 347 200 vuonna 2016) on pysyvä asumisoikeus kaupungissa. Shezhenin asukkaiden valtaosa on muuttajia Kiinan maaseudulta. Muuttajien asema sattaa vaikeuttaa esimerkiksi kouluun pääsyä, vaikkakin järjestelmään on tehty joitakin helpotuksia. Virallisten lukujen lisäksi Shenzhenissä on suuri joukko kaupungissa laittomasti asuvia. He vaihtavat usein paikkakuntaa kausittain tehden väliaikaisesti tarjolla olevia töitä. Asemansa takia he eivät voi hyödyntää monia julkisia palveluja.


title: Shenzhen

text: Shenzhenin pääkieli on muusta lähialueesta poiketen kantoninkiinan sijaan mandariinikiina. Ero johtuu suuresta määristä muuttajia kaupungin alueella. Etenkin nuorista suuri osa puhuu kuitenkin myös kantoninkiinaa ja englantia.


title: Shenzhen

text: Shenzhenissä toimii yhteensä 12 korkeamman asteen oppilaitosta, joissa oli vuonna 2016 yhteensä 91 900 opiskelijaa. Kaupungissa toimivia yliopistoja ovat esimerkiksi Shenzhen University ja South University of Science and Technology of China. Hongkongilainen Chinese University of Hong Kong avasi kampusalueen Shenzhenissä vuonna 2014 ja Shenzhenin yliopistokaupungissa toimivat esimerkiksi Tsinghua-yliopisto, Pekingin yliopisto ja Sun Yat-senin yliopisto. Peruskouluja Shenzhenissä oli vuonna 2016 337 ja niissä 911 000 opiskelijaa.


title: Shenzhen

text: Kaupunki järjesti vuoden 2011 kesäuniversiadit. Kilpailuihin osallistui yli 7 500 urheilijaa 152 maasta. Shenzhenin suurempiin urheilukeskuksiin lukeutuvat Universiade Center ja Shenzhen Bay Sports Center. Shenzhen Football Club on paikallinen jalkapalloseura. Kaupungissa järjestettäviin urheilutapahtumiin lukeutuvat WTA Shenzhen Open, ATP 250 Shenzhen Open ja Shenzhenin kansainvälinen maraton.


title: Bionicle

text: Bionicle on Lego Group -yhtiön itsekoottavien toimintafiguurien sarja, jota markkinoitiin 7-16-vuotiaille.


title: Bionicle

text: Ensimmäiset Bionicle-tuotteet tulivat kuluttajan saataville vuonna 2001. Bioniclet olivat aluksi osa Lego Technic -sarjaa, mutta eriytyivät omaksi brändikseen vuonna 2002. Sarjan taustatarinassa keskeisessä asemassa ovat erilaisia voimia antavat naamiot eli Kanohit, niitä käyttävät sankarihahmot sekä monet saaret, kylät ja kansat. Bionicle lakkautettiin vuoden 2010 alussa.


title: Bionicle

text: Vuoden 2014 syksyllä ilmoitettiin, että Bionicle-tuotteet palaisivat markkinoille. Niiden tarina ei ole jatkoa aiemmille, vaan Juoni on kokonaan uudenlainen. Ensimmäiset uuden sukupolven Bionicle-tuotteet ilmestyivät vuoden 2015 alussa.


title: Bionicle

text: Bionicle-figuurien erikoisuutena ja keräilyominaisuutena on, että tiettyjen hahmojen osat yhdistämällä voi rakentaa suurempia Bionicleja.


title: Bionicle

text: Kuusi Toaa saapui Mata Nuin saarelle taistelemaan pahaa Makutaa vastaan ja pelastamaan saaren. Ensin heidän piti löytää voimanaamioita, jotta he saisivat voimakkaammat kultaiset naamiot, joissa on suojaus-, levitaatio-, nopeus-, voima-, röntgenkatse- ja veden alla hengitysominaisuudet, kaikki samaan aikaan. Tehtävä ei ollut helppo, sillä Makutan Rahi-pedot yrittivät estää heitä. Rahit olivat esteenä ja Mata Nuin asukkaita piti puolustaa vaaroilta. Löydettyään naamiot he suuntasivat Kini-Nuille, missä Makuta oli. Toat muodostivat kaksi Toa Kaitaa: Tahu, Onua ja Pohatu muodostivat Akamain ja Lewa, Kopaka ja Gali Warihuan. He haastoivat mahtavat Manakset ja Makutan, mutta eivät saaneet tuhottua häntä kokonaan.


title: Bionicle

text: Suuri taistelu Makutaa vastaan oli päättynyt, mutta taistelu herätti Bohrokit. Bohrokit olivat suuri uhka saarelle ja Toien piti löytää Kranoja, jotta he voisivat haastaa Bohrokit. Toat keräsivät kaikki Kranat ja löysivät maan alta suuret Exo-Toa -haarniskat. Toilla oli nyt valtavat voimat. He vangitsivat Cahdokin ja Gahdokin, jolloin Bohrokit oli voitettu. Toat putosivat sulaan protodemikseen ja muuttuivat Toa Nuviksi.


title: Bionicle

text: Toat olivat muuttuneet Toa Nuviksi, mutta Bohrokien aikakausi ei ollut päättynyt. Cahdok ja Gahdok olivat lähettäneet kuusi erikoisbohrokia, Bohrok-Kalit, kostamaan Toille ja varastamaan heidän voimansa, jotta Cahdok ja Gahdok pääsisivät vapaaksi. Pitkän ja piinallisen sodan jälkeen Toat saivat kukistettua Bohrok-Kalit.


title: Bionicle

text: Myöhemmin Matoranit Takua ja Jaller löysivät Valon naamion ja huhu Makutan palaamisesta levisi. Makuta oli lähettänyt Rahkshi-nimisiä olentoja etsimään "Kanohi Avohkiita", valon naamiota. Jaller ja Takua lähtivät etsimään seitsemättä Toaa, joka voisi voittaa Makutan lopullisesti. Takua muuttui Takanuvaksi ja haastoi Makutan. He yhdistyivät edelleen Takutanuvaksi, joka aukaisi suuren portin, ja matoranit pääsivät takaisin Metru Nuille.


title: Bionicle

text: Metru Nuilla kuusi valittua matorania muutetaan Toa-sotureiksi. Heidän oli opittava käyttämään uusia Toa-voimiaan ja löydettävä kuusi matorania, jotka tietävät missä tarunhohtoiset Mahtikiekot ovat. Kiekkoja tarvitaan Morbuzakh-kasvin pysäyttämiseen, jottei se tuhoa kaupunkia. Turaga Dumeksi naamioitunut Makuta väittää matoraneille valittujen olevan huijareita ja niiden olevan vastuussa Toa Lhikanin katoamisesta. Kuitenkin Makuta itse on syypää Toa Lhikanin häviämiseen. Hän lähettää Vahki-lainvalvojat toien perään samoin kuin voimakkaat pimeyden metsästäjät. Lopussa toat vangitsevat makutan protodermiksen sisään ja voittavat vahkit, Morbuzahkin ja pelastavat matoranit, jotka Makuta vangitsi säiliöihin. Tarina perustuu aikaan ennen Mata Nui -tarinoita.


title: Bionicle

text: Toa Metrut ovat matkalla uuteen kotiin Mata Nuihin, kunnes he näkevät Metru Nuille tapahtuvan jotain outoa. Kaupunki on täynnä vihreitä verkkoja ja hyvin synkkä. Toa Metrujen on vietävä matoranit uuteen kotiin, mutta monta miljoonaa Visorak-nimistä hämähäkkimäistä olentoa sekä kaksi pahaa hallitsijaa, Sidorak ja Roodaka, vartioivat Colosseumia. Toa Metrut kaapataan ja heidät muutetaan Toa Hordikaksi: heistä tulee puoliksi Toia ja puoliksi Rahi-petoja. Heidän täytyy elää Hordikoina ja pelastaa matoranit ennen kuin he muuttuvat kokonaan pedoiksi. Tarina perustuu Metru Nuin ja Mata Nuin tarinoiden väliseen aikaan. Lopuksi Toat muuttuvat Turagoiksi ja löytävät uuden saaren matoraneille: Mata Nuin.


title: Bionicle

text: Suuri Henki oli kuolemassa Makutan takia. Hänet voitaisiin pelastaa vain elämän naamiolla. Toa Nuvat lähtivät Voya Nuille etsimään naamiota, mutta Piraka-nimiset entiset Pimeyden metsästäjät vangitsivat heidät. Pirakat olivat ottaneet haltuunsa koko saaren ja orjuuttaneet kaikki matoranit mystisellä Antidermis-viruksella, joka on Pirakoiden Zamor-kuulissa.


title: Bionicle

text: Kuusi matorania Metru Nuilta lähti Nuvien perään, ja he muuttuivat Toa Inikoiksi Punaisen Tähden säteistä. Pirakat, apurinaan Brutaka, etsivät Elämän naamiota, tuota mystistä artefaktia, jonka käsiinsä saanut voi hallita elämän kiertokulkua. Inikoiden ja pirakoiden taistelu naamiosta alkoi. Toa Inikat ja pirakat päätyivät naamion etsinnässä lopulta Valmai-tulivuorelle, jossa he taistelivat erilaisten vartijoiden, ansojen ja lopulta toistensa läpi päästäkseen käsiksi naamioon. Elämän naamion viimeinen vartija Vezon pysäytti pirakoiden tien ratsunsa Fenrakkin kanssa. Pirakat voitettiin, mutta he selviytyvät hengissä.


title: Bionicle

text: Inikat taistelivat pitkän ja uuvuttavan taistelun melkein kuolematonta Vezonia ja hänen ratsuaan vastaan. Taistelussa Vezon ja Fenrakk putosivat laavaan. Inikat luulivat Vezonin kuolleen, mutta hän nousi laavan keskeltä uuden ratsunsa Kardas-lohikäärmeen selässä. Yhtäkkiä Vezonin niskassa kiinni ollut Elämän naamio paljasti, että se halusi uuden vartijan: Toa Inika Matoron. Vezon raivostui ja joutui raivonpuuskassaan Inikoiden vangitsemaksi. Matoro sai Elämän naamion hetkiseksi, kunnes se yhtäkkiä pakeni häneltä kohti merta.


title: Bionicle

text: Elämän naamio uppoaa veteen, ja joutuu Mahri Nuin matoranien käsiin. Mahri Nui oli ennen osa Voya Nuita, kunnes irtosi, ja upposi aaltojen kanssa. Ignikan saapuminen houkuttelee Barrakit, kuusi pahaa mutanttia, Takadox, Kalmah, Ehlek, Pridak, Mantax ja Carapar, jotka uskovat palautuvansa aiempiin muotoihinsa sen avulla, ja auttavan heitä saadakseen takaisin voimansa. Inikat lähtevät Ignikan perään ja he muuttuvat Toa Mahreiksi.